02020X1223 — HR — 09.06.2021 — 001.001

Ovaj je tekst namijenjen isključivo dokumentiranju i nema pravni učinak. Institucije Unije nisu odgovorne za njegov sadržaj. Vjerodostojne inačice relevantnih akata, uključujući njihove preambule, one su koje su objavljene u Službenom listu Europske unije i dostupne u EUR-Lexu. Tim službenim tekstovima može se izravno pristupiti putem poveznica sadržanih u ovom dokumentu.

Koju je izmijenila:









▼B

Pravilnik br. 44 – Jedinstvene odredbe o homologaciji sustava za držanje djeteta u motornim vozilima („sustavi za držanje djeteta”) [2020/1223]

Obuhvaća sav važeći tekst do:

dopune 17. nizu izmjena 04 – datum stupanja na snagu: 29. svibnja 2020.

SADRŽAJ PRAVILNIK 1. Područje primjene 2. Definicije 3. Zahtjev za homologaciju 4. Oznake 5. Homologacija 6. Opće specifikacije 7. Posebne specifikacije 8. Opis ispitivanja 9. Izvješća o homologacijskom ispitivanju i o ispitivanju sukladnosti proizvodnje 10. Preinake tipa sustava za držanje djeteta i proširenje homologacije 11. Utvrđivanje sukladnosti proizvodnje 12. Sukladnost proizvodnje i rutinska ispitivanja 13. Sankcije za nesukladnost proizvodnje 14. Trajno obustavljena proizvodnja 15. Upute 16. Imena i adrese tehničkih službi odgovornih za provođenje homologacijskih ispitivanja te imena i adrese homologacijskih tijela 17. Prijelazne odredbe PRILOZI 1. Izjava 2. Izgled homologacijskih oznaka 3. Shematski prikaz naprave za ispitivanje otpornosti na prašinu 4. Ispitivanje otpornosti na koroziju 5. Ispitivanje abrazije i mikroklizanja 6. Opis ispitnih kolica 7. Krivulja usporenja ili ubrzanja kolica u funkciji vremena 8. Opis ispitnih lutaka 9. Ispitivanje čeonim udarom u zapreku 10. Postupak ispitivanja udarom straga 11. Dodatna sidrišta potrebna za pričvršćenje sustava za držanje djeteta kategorije poluuniverzalni u motorna vozila 12. Sjedalo 13. Standardni sigurnosni pojas 14. Dijagram homologacije (dijagram toka u skladu s normom ISO 9002:2000) 15. Objašnjenja 16. Provjera sukladnosti proizvodnje 17. Ispitivanje materijala za apsorpciju energije 18. Postupak određivanja površine udara glave za sustave za držanje s naslonom i određivanja najmanje veličine bočnih dijelova za sustave za držanje okrenute natrag 19. Opis kondicioniranja naprava za namještanje postavljenih izravno na sustav za držanje djeteta 20. Uobičajena naprava za ispitivanje čvrstoće kopče 21. Naprava za dinamičko ispitivanje sudarom 22. Ispitivanje bloka donjeg dijela trupa 23. Uređaji za primjenu opterećenja 24. Zapaljivost materijala namijenjenih za uporabu u ugrađenim sustavima za držanje djeteta

1. PODRUČJE PRIMJENE

1.1. Ovaj se Pravilnik primjenjuje na sustave za držanje djeteta koji su prikladni za postavljanje u motorna vozila s tri ili više kotača, a koji nisu namijenjeni za uporabu na sklopivim sjedalima ili bočno okrenutim sjedalima.

2. DEFINICIJE

Za potrebe ovog Pravilnika:

2.1. „Sustav za držanje djeteta” znači skup sastavnih dijelova koji može činiti kombinacija remena ili savitljivih dijelova sa sigurnosnom kopčom, naprava za namještanje, pričvrsnih dijelova i u nekim slučajevima dodatne naprave kao što je prijenosna dječja ležaljka, dječja nosiljka, dodatno sjedalo i/ili štitnik od udarca, a koji se može pričvrstiti u motornom vozilu. Konstruiran je da putem ograničavanja mogućnosti kretanja tijela korisnika smanji rizik od ozljede korisnika u slučaju sudara ili naglog usporenja vozila.

„ISOFIX” znači sustav za povezivanje sustava za držanje djeteta s vozilom koji se sastoji od dva kruta sidrišta u vozilu, dva pripadajuća kruta pričvrsna dijela na sustavu za držanje djeteta i mehanizma protiv okretanja sustava za držanje djeteta oko poprečne osi.

2.1.1. Sustavi za držanje djeteta razvrstavaju se u pet „masenih skupina”:

2.1.1.1. skupina 0 za djecu mase manje od 10 kg;

2.1.1.2. skupina 0+ za djecu mase manje od 13 kg;

2.1.1.3. skupina I za djecu mase od 9 kg do 18 kg;

2.1.1.4. skupina II za djecu mase od 15 kg do 25 kg;

2.1.1.5. skupina III za djecu mase od 22 kg do 36 kg.

2.1.1.6. ISOFIX sustavi za držanje djeteta razvrstani su u 7 ISOFIX razreda veličine opisanih u Dodatku 2. Priloga 17. Pravilniku UN-a br. 16:







A - ISO/F3: sustav za držanje djeteta, pune visine, okrenut naprijed B - ISO/F2: sustav za držanje djeteta, smanjene visine, okrenut naprijed B1 - ISO/F2X: sustav za držanje djeteta, smanjene visine, okrenut naprijed C - ISO/R3: sustav za držanje djeteta, pune visine, okrenut natrag D - ISO/R2: sustav za držanje djeteta, smanjene visine, okrenut natrag E - ISO/R1: sustav za držanje djeteta, okrenut natrag F - ISO/L1: sustav za držanje djeteta, okrenut lijevo (prijenosna dječja ležaljka) G - ISO/L2: sustav za držanje djeteta, okrenut desno (prijenosna dječja ležaljka)







Masena skupina ISOFIX razred veličine 0 – do 10 kg F ISO/L1 G ISO/L2 E ISO/R1 0+ – do 13 kg C ISO/R3 D ISO/R2 E ISO/R1 I – od 9 do 18 kg P ISO/F3 B ISO/F2 B1 ISO/F2X C ISO/R3 D ISO/R2

2.1.2. Sustavi za držanje djeteta razvrstani su u četiri „kategorije”:

2.1.2.1. kategorija „univerzalni” za uporabu na većini sjedišta u vozilu, kako je određeno u stavcima 6.1.1. i 6.1.3.1. i 6.1.3.2., a posebno onima za koja je na temelju Pravilnika UN-a br. 16 utvrđeno da odgovaraju takvoj kategoriji sustava za držanje djeteta;

2.1.2.2. kategorija „za ograničenu uporabu” za uporabu u određenim sjedištima za posebne tipove vozila prema uputama proizvođača sustava za držanje djeteta ili proizvođača vozila, kako je određeno u stavcima 6.1.1. i 6.1.3.1.;

2.1.2.3. kategorija „poluuniverzalni” za uporabu kako je određeno u stavcima 6.1.1. i 6.1.3.2.;

2.1.2.4. kategorija „za određeno vozilo” za uporabu:

2.1.2.4.1. u određenim tipovima vozila kako je određeno u stavcima 6.1.2. i 6.1.3.3.; ili

2.1.2.4.2. kao „ugrađeni” sustav za držanje djeteta.

2.1.3. Sustavi za držanje djeteta mogu se razvrstati u dva razreda:

integrirani razred ako je držanje djeteta unutar sustava za držanje neovisno o bilo kojoj napravi izravno pričvršćenoj na vozilo;

neintegrirani razred ako je držanje djeteta unutar sustava za držanje ovisno o bilo kojoj napravi izravno pričvršćenoj na vozilo.

2.1.3.1. „Djelomični sustav za držanje” znači naprava, kao što je pomoćni jastuk, koja kad se upotrebljava sa sigurnosnim pojasom za odrasle osobe koji prolazi oko tijela djeteta ili sustava za držanje u kojem se dijete nalazi čini potpuni sustav za držanje djeteta.

2.1.3.2. „Pomoćni jastuk” znači čvrst jastuk koji se može upotrebljavati sa sigurnosnim pojasom za odrasle osobe.

2.2. „Sigurnosno dječje sjedalo” znači sustav za držanje djeteta koji obuhvaća sjedalo u kojem je dijete smješteno.

2.3. „Pojas” znači sustav za držanje djeteta koji se sastoji od kombinacije remena sa sigurnosnom kopčom, naprava za namještanje i pričvrsnih dijelova.

2.4. „Sjedalo” znači konstrukcija koja je sastavni dio sustava za držanje djeteta i koja je namijenjena za postavljanje djeteta u sjedeći položaj.

2.4.1. „Prijenosna dječja ležaljka” znači sustav za držanje djeteta koji je namijenjen za postavljanje i držanje djeteta polegnutog na leđa ili na trbuh tako da je kralježnica djeteta okomita na središnju uzdužnu ravninu vozila. Taj je sustav konstruiran tako da se u slučaju sudara sile držanja rasporede na glavu i tijelo djeteta, ali ne i na udove.

2.4.2. „Sustav za držanje prijenosne dječje ležaljke” znači naprava kojom se prijenosna dječja ležaljka drži na konstrukciji vozila.

2.4.3. „Nosiljka za dijete” znači sustav za držanje namijenjen za postavljanje djeteta u poluležeći položaj licem prema natrag. Taj je sustav konstruiran tako da se u slučaju čeonog sudara sile držanja rasporede na glavu i tijelo djeteta, ali ne i na udove.

2.5. „Postolje sjedala” znači dio sustava za držanje djeteta kojim se sjedalo može podići.

2.6. „Oslonac za dijete” znači dio sustava za držanje djeteta kojim je moguće podići dijete unutar sustava za držanje djeteta.

2.7. „Štitnik od udarca” znači naprava koja je pričvršćena ispred djeteta i konstruirana tako da se u slučaju čeonog udara sile držanja rasporede na veći dio visine dječjeg tijela.

S obzirom na stavak 2.1.3. štitnici se dijele na dva razreda:

razred A: integrirani;

razred B: neintegrirani.

2.8. „Remen” znači savitljivi sastavni dio konstruiran za prijenos sila.

2.8.1. „Trbušni remen” znači remen koji je ili potpuni pojas ili sastavni dio takvog pojasa, a koji prolazi ispred i izravno ili neizravno drži zdjelicu djeteta.

2.8.2. „Rameni remen” znači dio pojasa koji drži gornji dio torza djeteta.

2.8.3. „Međunožni remen” znači remen (ili razdvojeni remeni, ako se sastoji od dva ili više komada) pričvršćen na sustav za držanje djeteta i na trbušni remen i namješten tako da prolazi između bedara djeteta; konstruiran je tako da u uobičajenoj uporabi sprečava klizanje djeteta ispod trbušnog pojasa i da u slučaju sudara spriječi pomicanje trbušnog pojasa sa zdjelice.

2.8.4. „Remen za držanje djeteta” znači remen koji je sastavni dio pojasa, a koji drži isključivo tijelo djeteta.

2.8.5. „Remen za pričvršćenje sustava za držanje djeteta” znači remen kojim je sustav za držanje djeteta pričvršćen na konstrukciju vozila, a koji može biti dio naprave za držanje za sjedalo vozila.

2.8.6. „H-pojas” znači sklop pojasa koji se sastoji od trbušnog pojasa, ramenih remena i, ako je ugrađen, međunožnog remena.

2.8.7. „Y-pojas” znači pojas kod kojeg se kombinacija remena sastoji od remena koji prolazi između nogu djeteta i po jednog remena za svako rame.

2.8.8. „Vodilica remena” znači remen ili naprava koji zadržava rameni remen sigurnosnog pojasa za odrasle osobe u položaju prikladnom djetetu i koji može namjestiti efektivni položaj promjene smjera ramenog remena prema ramenu korisnika pomoću naprave koja se pomiče po remenu gore i dolje i blokirati u tom položaju. Vodilica remena nije predviđena za preuzimanje znatnog dijela dinamičkog opterećenja. Vodilica remena smatra se dijelom sustava za držanje djeteta te se ne može zasebno homologirati kao sustav za držanje djeteta na temelju ovog Pravilnika.

2.9. „Kopča” znači naprava za brzo otkopčavanje koja omogućuje da sustav za držanje drži dijete ili da konstrukcija vozila drži sustav za držanje, a koja se može brzo otvoriti. Kopča može imati i napravu za namještanje.

2.9.1. „Gumb za otkopčavanje u kućištu” znači gumb za otkopčavanje kopče koji mora biti takav da se kopču ne može otvoriti sferom promjera 40 mm.

2.9.2. „Gumb za otkopčavanje izvan kućišta” znači gumb za otkopčavanje kopče koji mora biti takav da se kopču može otvoriti sferom promjera 40 mm.

2.10. „Naprava za namještanje” znači naprava koja omogućuje da se sustav za držanje ili njegovi pričvrsni dijelovi namjeste prema tjelesnoj građi korisnika i/ili obliku vozila. Naprava za namještanje može biti dio kopče, uvlačnika ili bilo kojeg drugog dijela sigurnosnog pojasa.

2.10.1. „Naprava za brzo namještanje” znači naprava za namještanje kojom se može upravljati jednim pokretom jedne ruke bez zapinjanja.

2.10.2. „Naprava za namještanje postavljena izravno na sustavu za držanje djeteta” znači naprava za namještanje H-pojasa koja je izravno ugrađena na sustav za držanje djeteta, za razliku od naprave koja se nalazi na pojasu koji treba namjestiti.

2.11. „Pričvrsni dijelovi” znači dijelovi sustava za držanje djeteta, uključujući i sastavne dijelove za pričvršćivanje, koji omogućuju da se sustav za držanje djeteta može sigurno pričvrstiti izravno na konstrukciju vozila ili na sjedalo vozila.

2.11.1. „Potporna noga” znači trajni pričvrsni dio sustava za držanje djeteta koji stvara tlačni prijenos opterećenja između sustava za držanje djeteta i konstrukcije vozila radi izbjegavanja uleknuća sjedišta sjedala prilikom usporenja; potporna noga može biti podesiva.

2.12. „Naprava za apsorpciju energije” znači naprava koja raspršuje energiju neovisno o remenu ili zajedno s njim i koja čini dio sustava za držanje djeteta.

2.13. „Uvlačnik” znači naprava u kojoj je djelomično ili potpuno smješten remen sustava za držanje djeteta. Taj pojam obuhvaća sljedeće naprave:

2.13.1. „uvlačnik s automatskim blokiranjem” znači uvlačnik koji omogućuje izvlačenje remena do željene duljine i koji nakon zatvaranja kopče automatski namješta remen prema tjelesnoj građi korisnika, pri čemu daljnje izvlačenje remena nije moguće bez namjernog djelovanja korisnika pojasa;

2.13.2. „uvlačnik s blokiranjem u slučaju opasnosti” znači uvlačnik koji pri uobičajenoj vožnji ne ograničava pokretljivost korisnika pojasa. Takvi uvlačnici imaju naprave za namještanje duljine koje automatski namještaju remen prema tjelesnoj građi korisnika te mehanizam za blokiranje koji se pokreće u slučaju opasnosti zbog:

2.13.2.1. usporenja vozila, izvlačenja remena iz uvlačnika ili na neki drugi automatski način (jednostruka osjetljivost); ili

2.13.2.2. kombinacije bilo kojeg od ovih elemenata (višestruka osjetljivost).

2.14. „Sidrišta sustava za držanje” znače oni dijelovi konstrukcije vozila ili sjedala na koja su pričvršćeni pričvrsni dijelovi sustava za držanje djeteta.

2.14.1. „Dodatno sidrište” znači dio konstrukcije vozila ili konstrukcije sjedala, ili svaki drugi dio vozila, predviđen za pričvršćivanje sustava za držanje djeteta, a koji dopunjava sidrišta homologirana na temelju Pravilnika br. 14 ili na temelju Pravilnika br. 145. To uključuje podnu ploču ispitnih kolica opisanu u Prilogu 6. ili druge konstrukcijske elemente određenih vozila kad se na njih oslanja potporna noga.

2.14.2. „Donje ISOFIX sidrište” znači okrugla kruta šipka promjera 6 mm koja se nastavlja na konstrukciju vozila ili sjedala za prihvat i držanje ISOFIX sustava za držanje djeteta s ISOFIX pričvrsnim dijelovima.

2.14.3. „Sustav ISOFIX sidrišta” znači sustav koji čine dva donja ISOFIX sidrišta, koja ispunjavaju zahtjeve iz Pravilnika br. 14 ili Pravilnika br. 145, konstruiran za pričvršćenje ISOFIX sustava za držanje djeteta zajedno s napravom za sprečavanje okretanja.

2.14.4. „Naprava za sprečavanje okretanja”:

(a) naprava za sprečavanje okretanja za univerzalni ISOFIX sustav za držanje djeteta je ISOFIX gornja sigurnosna uzica;

(b) naprava za sprečavanje okretanja za poluuniverzalni ISOFIX sustav za držanje djeteta je gornja sigurnosna uzica, ploča s instrumentima vozila ili potporna noga za ograničavanje okretanja sustava u slučaju čeonog udara;

(c) u univerzalnim i poluuniverzalnim ISOFIX sustavima za držanje djeteta sjedalo vozila samo po sebi nije naprava za sprečavanje okretanja.

2.14.5. „Sidrište ISOFIX gornje sigurnosne uzice” znači element koji ispunjava zahtjeve iz Pravilnika br. 14 ili Pravilnika br. 145, kao što je npr. šipka koja je postavljena u predviđenom području, konstruiran za prihvat priključka remena ISOFIX gornje sigurnosne uzice i za prijenos sile držanja na konstrukciju vozila.

2.15. „Okrenut naprijed” znači usmjerenost u uobičajenom smjeru vožnje vozila.

2.16. „Okrenut natrag” znači usmjerenost u smjeru suprotnom od uobičajenog smjera vožnje vozila.

2.17. „Nagnuti položaj” znači poseban položaj sjedala koji djetetu omogućuje da leži u nagnutom položaju.

2.18. „Polegnut na leđa / na trbuh” znači položaj u kojemu barem glava i tijelo djeteta, osim udova, leže na vodoravnoj površini sustava za držanje djeteta.

2.19. „Tip sustava za držanje djeteta” znači sustavi za držanje djeteta koji se međusobno ne razlikuju prema bitnim karakteristikama:

2.19.1. kategorija i masene skupine za koje se sustav za držanje upotrebljava te položaj i usmjerenost (kako je određeno u stavcima 2.15. i 2.16.) u kojima se sustav za držanje upotrebljava;

2.19.2. geometrija sustava za držanje djeteta;

2.19.3. dimenzije, masa, materijal i boja:

(a) sjedala;

(b) obloga; i

(c) štitnika od udarca;

2.19.4. materijal, tkanje, dimenzije i boja remena;

2.19.5. kruti sastavni dijelovi (kopča, pričvrsni dijelovi itd.).

2.20. „Sjedalo vozila” znači konstrukcija koja može i ne mora biti sastavni dio konstrukcije vozila i koja je zajedno s oblogom namijenjena za sjedenje jedne odrasle osobe. U tom pogledu:

2.20.1. „skupina sjedala vozila” znači sjedeća klupa ili više odvojenih sjedala koja su smještena jedno do drugoga (tj. pričvršćena tako da se prednja sidrišta jednog sjedala i prednja ili stražnja sidrišta drugog sjedala nalaze na istom pravcu ili na pravcu koji prolazi između tih sidrišta), pri čemu na svakom sjedalu može sjediti barem jedna odrasla osoba;

2.20.2. „klupa za sjedenje” znači konstrukcija, zajedno s presvlakom, za sjedenje više od jedne odrasle osobe;

2.20.3. „prednja sjedala vozila” znači skupina sjedala smještenih u prvom redu prednjeg dijela prostora za putnike, tj. ispred kojih se neposredno ne nalazi nijedno drugo sjedalo;

2.20.4. „stražnja sjedala vozila” znači fiksna sjedala okrenuta prema naprijed, smještena iza druge skupine sjedala;

2.20.5. „ISOFIX sjedište” znači sustav koji omogućuje ugradnju:

(a) univerzalnog ISOFIX sustava za držanje djeteta okrenutog naprijed, kako je definiran u ovom Pravilniku; ili

(b) poluuniverzalnog ISOFIX sustava za držanje djeteta okrenutog naprijed, kako je definiran u ovom Pravilniku; ili

(c) poluuniverzalnog ISOFIX sustava za držanje djeteta okrenutog natrag, kako je definiran u ovom Pravilniku; ili

(d) poluuniverzalnog ISOFIX sustava za držanje djeteta okrenutog bočno, kako je definiran u ovom Pravilniku; ili

(e) ISOFIX sustava za držanje djeteta za određeno vozilo, kako je definiran u ovom Pravilniku.

2.21. „Sustav za namještanje” znači kompletan uređaj s kojim se sjedalo u vozilu ili njegovi dijelovi namještaju tako da se prilagode odraslom korisniku; taj uređaj posebno omogućuje:

2.21.1. uzdužno pomicanje i/ili

2.21.2. vertikalno pomicanje i/ili

2.21.3. kutno pomicanje.

2.22. „Sidrište sjedala vozila” znači sustav, zajedno s pripadajućim dijelovima konstrukcije vozila, kojim je cijelo sjedalo za odraslu osobu pričvršćeno na konstrukciju vozila.

2.23. „Tip sjedala” znači kategorija sjedala za odrasle osobe koja se međusobno ne razlikuju prema bitnim karakteristikama:

2.23.1. oblik, dimenzije i materijali konstrukcije sjedala;

2.23.2. tipovi i dimenzije sustava za namještanje i blokiranje sjedala; i

2.23.3. tip i dimenzije sidrišta sigurnosnog pojasa za odraslu osobu na sjedalu, sidrišta sjedala i pripadajućih dijelova konstrukcije vozila.

2.24. „Sustav za pomicanje” znači naprava koja omogućuje da se sjedalo ili jedan njegov dio može zakrenuti ili pomaknuti uzdužno bez čvrstog međupoložaja zbog lakšeg ulaska i izlaska putnika te utovarivanja i istovarivanja stvari.

2.25. „Sustav za blokiranje” znači naprava koja omogućuje da se sjedalo i njegovi dijelovi zadrže u položaju uporabe.

2.26. „Blokirna naprava” znači naprava koja blokira i sprečava pomicanje dijela remena sigurnosnog pojasa za odrasle osobe u odnosu na drugi dio remena istog pojasa. Takve naprave mogu djelovati ili na dijagonalni ili na trbušni dio remena, ili učvrstiti zajedno oba dijela remena sigurnosnog pojasa za odrasle osobe. Taj pojam obuhvaća sljedeće razrede:

2.26.1. „naprava razreda A” koja sprečava da dijete izvlači remen iz uvlačnika do trbušnog dijela pojasa kad se sigurnosni pojas za odrasle osobe izravno upotrebljava za držanje djeteta;

2.26.2. „naprava razreda B” koja omogućuje zadržavanje zatezne sile u trbušnom dijelu sigurnosnog pojasa za odrasle osobe kad se tim pojasom drži sustav za držanje djeteta. Naprava je namijenjena da spriječi da remen kroz napravu prokliže iz uvlačnika, što bi uzrokovalo otpuštanje zatezne sile i nepovoljniji položaj držanja.

2.27. „Sustav za držanje za posebne potrebe” znači sustav za držanje djeteta s posebnim potrebama zbog fizičkog ili psihičkog invaliditeta. Taj sustav osobito može omogućavati postavljanje dodatnih naprava za držanje bilo kojeg dijela tijela djeteta, ali mora u najmanju ruku obuhvaćati osnovnu funkciju sustava za držanje koja je u skladu sa zahtjevima ovog Pravilnika.

2.28. „ISOFIX pričvrsni dio” znači jedna od dviju veza, koja ispunjava zahtjeve stavka 6.3.2. ovog Pravilnika, koja se proteže od konstrukcije ISOFIX sustava za držanje djeteta i koja je kompatibilna s donjim ISOFIX sidrištem.

2.29. „ISOFIX sustav za držanje djeteta” znači sustav za držanje djeteta pričvršćen na sustav ISOFIX sidrišta koji ispunjava zahtjeve iz Pravilnika UN-a br. 14 ili iz Pravilnika UN-a br. 145.

2.30. „Usjek sjedala” znači područje u blizini presjeka površina sjedišta i naslona sjedala vozila.

2.31. „Pričvrsni elementi sjedala vozila” ili „VSF” znači pričvrsni elementi, u skladu s ISOFIX razredima veličina definiranima u stavku 2.1.1.6. i čije su dimenzije dane na slikama od 1. do 6. u Dodatku 2. Priloga 17. Pravilniku UN-a br. 16, koje proizvođač sustava za držanje djeteta upotrebljava kako bi odredio odgovarajuće dimenzije ISOFIX sustava za držanje djeteta i položaj ISOFIX pričvrsnih dijelova.

2.32. „Priključak ISOFIX gornje sigurnosne uzice” znači naprava namijenjena za pričvršćivanje na sidrište ISOFIX gornje sigurnosne uzice.

2.33. „Kuka ISOFIX gornje sigurnosne uzice” znači priključak ISOFIX gornje sigurnosne uzice koji se uobičajeno upotrebljava za pričvršćivanje remena ISOFIX gornje sigurnosne uzice na sidrište ISOFIX gornje sigurnosne uzice kako je određeno na slici 3. Pravilnika UN-a br. 14 ili slici 3. Pravilnika UN-a br. 145.

2.34. „Remen ISOFIX gornje sigurnosne uzice” znači gurtna (ili ekvivalentan remen) koja se proteže od vrha ISOFIX sustava za držanje djeteta do sidrišta ISOFIX gornje sigurnosne uzice i koja je opremljena napravom za namještanje, napravom za otpuštanje napetosti i priključkom ISOFIX gornje sigurnosne uzice.

2.35. „Pričvrsni dio ISOFIX gornje sigurnosne uzice” znači naprava za učvršćenje remena ISOFIX gornje sigurnosne uzice na ISOFIX sustav za držanje djeteta.

2.36. „Naprava za otpuštanje napetosti” znači sustav koji omogućuje otpuštanje naprave koja namješta i održava napetost remena ISOFIX gornje sigurnosne uzice.

2.37. „Vodilica remena sigurnosnog pojasa za odrasle osobe” znači naprava kroz koju prolazi pojas radi njegova pravilnog postavljanja i koja omogućuje slobodno pomicanje remena.

2.38. „Homologacijsko ispitivanje” znači ispitivanje kako bi se odredilo u kojoj mjeri sustav za držanje djeteta podnesen za homologaciju ispunjava zahtjeve.

2.39. „Ispitivanje sukladnosti proizvodnje” znači ispitivanje kako bi se odredilo je li proizvođač sposoban proizvesti sustav za držanje djeteta sukladan sa sustavima za držanje djeteta podnesenima na homologaciju.

2.40. „Rutinsko ispitivanje” znači ispitivanje određenog broja sustava za držanje odabranih iz jedne serije kako bi se provjerilo u kojoj mjeri ti sustavi ispunjavaju zahtjeve.

2.41. „Sustav za pomicanje sustava za držanje djeteta” znači naprava koja omogućuje da se sustav za držanje djeteta ili jedan od njegovih dijelova može zakrenuti ili pomaknuti uzdužno.

2.42. „Sustav za blokiranje sustava za držanje djeteta” znači naprava koja osigurava da se sustav za držanje djeteta i njegovi dijelovi zadrže u položaju uporabe.

2.43. „Naprava za ograničavanje opterećenja” znači naprava koja se može slomiti ili zaglaviti pod navedenim uvjetima opterećenja. Naprava mora biti izričito konstruirana za te uvjete, a njezino ponašanje mora biti ponovljivo i objektivno dokumentirano u tehničkoj dokumentaciji.

3. ZAHTJEV ZA HOMOLOGACIJU

3.1. Zahtjev za homologaciju tipa sustava za držanje djeteta podnosi vlasnik trgovačkog znaka ili njegov propisno ovlašteni zastupnik te se obrađuje u skladu s koracima na dijagramu homologacije iz Priloga 14.

3.2. Zahtjevu za homologaciju za svaki tip sustava za držanje djeteta moraju se priložiti:

3.2.1. tehnički opis sustava za držanje djeteta sa specifikacijama remena i drugih materijala koji se upotrebljavaju zajedno s predviđenim i ponovljivim ponašanjem naprava za ograničavanje opterećenja. Uz taj opis moraju se priložiti crteži dijelova koji čine sustav za držanje djeteta i, u slučaju uvlačnika, upute za ugradnju tih uvlačnika i njihovih senzorskih naprava, deklaracija o toksičnosti (stavak 6.1.5.) i zapaljivosti (stavak 6.1.6.), pri čemu na crtežima moraju biti označena mjesta namijenjena za homologacijski broj i dodatne simbole u odnosu na kružnicu homologacijske oznake. U opisu se mora navesti boja modela dostavljenog za homologaciju;

3.2.2. četiri uzorka sustava za držanje djeteta;

3.2.3. 10-metarski uzorak svake kategorije remena koji se upotrebljava u sustavu za držanje djeteta; i

3.2.4. dodatni uzorci, koji se dostavljaju na zahtjev tehničke službe nadležne za provođenje ispitivanja;

3.2.5. upute za uporabu i podaci o pakiranju u skladu sa stavkom 15.;

3.2.6. u slučaju prijenosnih dječjih ležaljki, ako se sustav za držanje prijenosne ležaljke može upotrebljavati s više tipova prijenosnih ležaljki, proizvođač ležaljke dužan je dostaviti popis tipova.

3.3. Ako se za pričvršćenje sustava za držanje djece upotrebljava homologirani sigurnosni pojas za odrasle osobe, u zahtjevu se mora odrediti koja se kategorija sigurnosnog pojasa za odrasle osobe može upotrijebiti, npr. statički trbušni pojasevi.

3.4. Homologacijsko tijelo ugovorne stranke prije dodjele homologacije dužno je provjeriti postojanje zadovoljavajućih mjera i postupaka kojima se osigurava učinkovit nadzor sukladnosti tako da sustavi za držanje djeteta, oprema ili dijelovi iz serijske proizvodnje budu sukladni s homologiranim tipom.

4. OZNAKE

4.1. Na uzorcima sustava za držanje djeteta dostavljenima na homologaciju u skladu s odredbama stavaka 3.2.2. i 3.2.3. moraju jasno i neizbrisivo biti označeni ime, početna slova ili trgovački znak proizvođača.

4.2. Na jednom od plastičnih dijelova sustava za držanje djeteta (kao što su kućište, štitnik od udarca, pomoćni jastuk itd.), osim pojaseva ili H-pojasa, mora jasno i neizbrisivo biti označena godina proizvodnje.

4.3. Ako se sustav za držanje djeteta upotrebljava u kombinaciji sa sigurnosnim pojasom za odrasle osobe, točan smjer remena mora se jasno označiti na crtežu koji je trajno pričvršćen na sustav za držanje. Ako se sustav za držanje drži na mjestu sigurnosnim pojasom za odrasle osobe, točan smjer remena mora se jasno označiti oznakama u boji. Crvenom se bojom označava smjer sigurnosnog pojasa koji se upotrebljava kad je sustav okrenut naprijed, a plavom bojom kad je sustav okrenut natrag. Za sustave koji se mogu okrenuti naprijed i natrag bez promjene položaja remena (npr. okretni sustav) upotrebljavaju se obje boje. Iste se boje upotrebljavaju na oznakama na sustavu na kojima je prikazan način uporabe.

Predviđeni smjerovi trbušnog dijela i dijagonalnog dijela sigurnosnog pojasa moraju biti jasno određeni. Svaki dio sigurnosnog pojasa mora biti označen odgovarajućim bojama, riječima, oblicima itd.

Smjer sustava za držanje djeteta u odnosu na vozilo mora biti jasno označen na svakoj slici na kojoj se objašnjava smjer pojasa na proizvodu. Dijagrami smjera pojasa koji ne prikazuju sjedalo vozila nisu prihvatljivi.

Oznake definirane u ovom stavku moraju biti vidljive na sustavu za držanje djeteta u vozilu. Na sustavima za držanje skupine 0 te oznake moraju biti vidljive i kad je dijete smješteno u sustavu za držanje djeteta.

4.4. Sustavi za držanje djeteta okrenuti natrag moraju na vidljivoj unutarnjoj površini (uključujući površinu bočnog dijela pokraj djetetove glave), približno u području gdje je djetetova glava, imati trajno pričvršćenu oznaku u nastavku.

Ukupne dimenzije oznake moraju biti barem 120 × 60 mm ili jednake površine.

Oznaka se može prilagoditi tako da se raspored razlikuje od ovog primjera, ali sadržaj mora točno odgovarati propisima. Uz to, na oznaci se ne smiju nalaziti nikakve druge informacije, osim ako su smještene izvan jasno označenog pravokutnika čije dimenzije nisu manje od prethodno navedenih. Odstupajući od toga, na oznaku se smije staviti dio broja, bar kod ili slična identifikacijska oznaka, ali takva oznaka koji ne smije biti veća od 8 mm × 35 mm ili ekvivalentne površine.

Nikakva odstupanja u pogledu oblika i orijentacije propisanih piktograma nisu dopuštena, pri čemu se osobito misli na prilagođavanje izgleda propisanih piktograma, uz iznimku usmjerenog kažiprsta i otvorene knjižice sa slovom „i” na desnoj stranici, pod uvjetom da su ti piktogrami jasno prepoznatljivi.

Manje su nepravilnosti, kao što su debljina crta, tisak oznake i druga relevantna proizvodna odstupanja, prihvatljive.

Oznaka mora biti prišivena na presvlaku po cijelom obodu i/ili trajno pričvršćena za presvlaku po cijelom stražnjem dijelu. Prihvatljiv je i svaki drugi trajan oblik pričvršćivanja koji se ne može ukloniti s proizvoda niti zakloniti. Izričito su zabranjene oznake u obliku zastavica.

Ako dijelovi sustava za držanje djeteta ili neki drugi dodaci koje je priložio proizvođač sustava za držanje djeteta mogu zakloniti oznaku, potrebna je dodatna oznaka. Jedna oznaka upozorenja mora biti trajno vidljiva u svim položajima kad je sustav za držanje djeteta spreman za uporabu u bilo kojoj konfiguraciji.

Slika A

Oznaka upozorenja

Slika B

Obvezni piktogram u skladu s normom ISO 2575:2004 – Z.01 vanjskog promjera od najmanje 38 mm

Slika C

Obvezni piktogram upozorenja na opasnost od aktivacije zračnog jezika širine 40 mm i visine 28 mm ili proporcionalno većih dimenzija

4.5. Na sustavima za držanje djeteta koji se mogu upotrebljavati okrenuti naprijed i natrag oznaka mora sadržavati sljedeće riječi:

„VAŽNO – NE UPOTREBLJAVATI SUSTAV OKRENUT NAPRIJED PRIJE NEGO ŠTO TEŽINA DJETETA PRIJEĐE .......... (vidjeti upute za uporabu)”

4.6. Na sustavima za držanje djeteta s alternativnim položajima pojasa, alternativne dodirne točke preuzimanja opterećenja između sustava za držanje djeteta i sigurnosnog pojasa za odrasle osobe moraju biti trajno označene. Te oznake pokazuju da je to alternativni položaj pojasa i da je u skladu s prethodno navedenim zahtjevima za označivanje sjedala koja su okrenuta prema naprijed, odnosno prema natrag.

4.7. Ako sustav za držanje djeteta nudi alternativne dodirne točke preuzimanja opterećenja, oznaka iz stavka 4.3. mora sadržavati obavijest da je alternativni položaj pojasa opisan u uputama za uporabu.

4.8. Oznake za ISOFIX

Ako proizvod ima ISOFIX pričvrsne dijelove, sljedeće informacije moraju biti trajno vidljive osobi koja postavlja sustav u vozilo:

ISO ISOFIX logotip, iza kojeg slijede slova koja odgovaraju ISOFIX razredima veličina kojima proizvod pripada. Barem simbol koji je sastavljen od kružnice promjera najmanje 13 mm i sadržava piktogram; piktogram mora biti jasno razaznatljiv od pozadine kruga. Piktogram mora biti jasno vidljiv bilo zbog kontrasta boja bilo zbog odgovarajućeg reljefa ako je izliven ili izbočen.

Informacije u nastavku mogu biti prikazane piktogramima i/ili tekstom. Na oznaci se moraju navesti:

(a) ključni koraci koji su potrebni za pripremu sjedala za namještanje. Na primjer, mora biti objašnjeno kako se izvlači ISOFIX sustav zasuna;

(b) objašnjenje položaja, funkcije i značenja svih indikatora na sustavu;

(c) položaj i, prema potrebi, način provođenja gornjih sigurnosnih uzica ili drugi načini za ograničavanje okretanja sjedala koji zahtijevaju radnju korisnika označavaju se odgovarajućim sljedećim simbolom;

(d) postupak namještanja ISOFIX zasuna i gornjih sigurnosnih uzica ili drugih načina za ograničavanje okretanja sjedala koji zahtijevaju radnju korisnika;

(e) oznaka mora biti trajno pričvršćena i vidljiva korisniku koji postavlja sjedalo;

(f) prema potrebi, upućivanje na upute za uporabu sustava za držanje djeteta i na lokaciju tog dokumenta simbolom u nastavku.

4.9. Označavanje pomoćnog jastuka bez naslona

Ako je proizvod pomoćni jastuk bez naslona, sljedeća oznaka mora biti trajno vidljiva osobi koja postavlja sustav za držanje u vozilo i zaklonjena kad se pomoćni jastuk koristi s uklonjivim naslonom.

5. HOMOLOGACIJA

5.1. Uvjet za dodjelu homologacije je da svaki uzorak koji je dostavljen za homologaciju u skladu sa stavcima 3.2.2. i 3.2.3. ispunjava specifikacije iz stavaka od 6. do 8. ovog Pravilnika u svakom pogledu.

5.2. Svakom se homologiranom tipu dodjeljuje homologacijski broj. Prve dvije znamenke (trenutačno 04, za niz izmjena 04 koji je stupio na snagu 12. rujna 1995.) označavaju niz izmjena koji obuhvaća najnovije bitne tehničke izmjene Pravilnika u trenutku izdavanja homologacije. Ista ugovorna stranka ne smije dodijeliti isti broj drugom tipu sustava za držanje djeteta koji je obuhvaćen ovim Pravilnikom.

5.3. Obavijest o dodjeljivanju, proširenju ili odbijanju homologacije tipa sustava za držanje djeteta na temelju ovog Pravilnika dostavlja se ugovornim strankama Sporazuma iz 1958. koje primjenjuju ovaj Pravilnik putem obrasca u skladu s predloškom iz Priloga 1. ovom Pravilniku.

5.4. Uz oznake propisane u stavku 4. na svaki se sustav za držanje djeteta sukladan s tipom homologiranim na temelju ovog pravilnika moraju na prikladnom mjestu pričvrstiti sljedeće oznake:

5.4.1. međunarodna homologacijska oznaka koja se sastoji od:

5.4.1.1. kružnice oko slova „E” iza kojeg slijedi razlikovni broj države koja je dodijelila homologaciju ( 1 );

5.4.1.2. homologacijskog broja;

5.4.2. sljedećih dodatnih simbola:

5.4.2.1. ovisno o kategoriji sustava za držanje djeteta, riječi „univerzalni”, „za ograničenu uporabu”, „poluuniverzalni” ili „za određeno vozilo”;

5.4.2.2. raspona mase za koju je namijenjen sustav za držanje djeteta:

0 - 10 kg; 0 – 13 kg; 9 – 18 kg; 15 – 25 kg; 22 – 36 kg; 0 – 18 kg; 9 – 25 kg; 15 – 36 kg; 0 – 25 kg; 9 – 36 kg; 0 – 36 kg;

5.4.2.3. simbola „S” u slučaju „sustava za držanje za posebne potrebe”.

5.5. Homologacijska oznaka propisana u stavku 5.4. ne može se zamijeniti jedinstvenim identifikatorom (UI) iz Popisa 5. Sporazuma iz 1958.

5.6. U Prilogu 2. ovom Pravilniku prikazani su primjeri homologacijskih oznaka.

5.7. Podaci iz stavka 5.4. moraju biti jasno čitljivi i neizbrisivi te mogu biti navedeni na pričvršćenoj oznaci ili izravno označeni. Pričvršćena ili izravno otisnuta oznaka mora biti otporna na habanje.

5.8. Oznake iz stavka 5.6. može izdati tijelo koje je dodijelilo homologaciju ili proizvođač uz odobrenje tog tijela.

6. OPĆE SPECIFIKACIJE

6.1. Postavljanje i način pričvršćenja u vozilu

6.1.1. Uporaba sustava za držanje djeteta kategorije „univerzalni”, „poluuniverzalni” i „za ograničenu uporabu” dopušta se na prednjim i stražnjim sjedištima ako su sustavi za držanje djeteta pričvršćeni prema uputama proizvođača.

6.1.2. Uporaba sustava za držanje djeteta kategorije „za određeno vozilo” dopušta se na svim sjedištima, a i u prtljažniku ako su sustavi za držanje ugrađeni prema uputama proizvođača. Kod sustava za držanje koji su okrenuti natrag konstrukcija mora osiguravati oslonac za glavu djeteta kad je sustav za držanje spreman za uporabu. To treba odrediti kao pravac okomit na naslon sjedala kroz pravac očiju sa sjecištem najmanje 40 mm ispod početka polumjera oslonca za glavu.

▼M1

6.1.3. Sustav za držanje djeteta pričvršćuje se na konstrukciju vozila ili na konstrukciju sjedala ovisno o kategoriji kojoj pripada.







Moguće konfiguracije za homologaciju Tablica skupina/kategorija Skupina/kategorija Univerzalni (1) Poluuniverzalni (2) Za ograničenu uporabu Za određeno vozilo SDD ISOFIX SDD SDD ISOFIX SDD SDD ISOFIX SDD SDD ISOFIX SDD 0 Prijenosna dječja ležaljka P (3) NP P (3) P (3) P (3) NP P (3) P (3) Okrenut natrag P (3) NP P (3) P (3) P (3) NP P (3) P (3) 0+ Okrenut natrag P (3) NP P (3) P (3) P (3) NP P (3) P (3) I Okrenut natrag P (3) NP P (3) P (3) P (3) NP P (3) P (3) Okrenut naprijed (integrirani) P (3) P (3) P (3) P (3) P (3) NP P (3) P (3) Okrenut naprijed (neintegrirani) NP NP NP NP NP NP NP NP Okrenut naprijed (neintegrirani – vidjeti stavak 6.1.12.) P (3) NP P (3) NP P (3) NP P (3) P (3) II Okrenut natrag P (3) NP P (3) NP P (3) NP P (3) P (3) Okrenut naprijed (integrirani) P (3) NP P (3) NP P (3) NP P (3) P (3) Okrenut naprijed (neintegrirani) P (3) NP P (3) NP P (3) NP P (3) P (3) III Okrenut natrag P (3) NP P (3) NP P (3) NP P (3) P (3) Okrenut naprijed (integrirani) P (3) NP P (3) NP P (3) NP P (3) P (3) Okrenut naprijed (neintegrirani) P (3) NP P (3) NP P (3) NP P (3) P (3)

Legenda

SDD : sustav za držanje djeteta

P : primjenjivo

NP : nije primjenjivo

(1) Univerzalni ISOFIX SDD znači sustav za držanje okrenut naprijed za uporabu u vozilima koja su opremljena sustavom ISOFIX sidrišta i sidrištem za ISOFIX gornju sigurnosnu uzicu.

(2) Poluuniverzalni ISOFIX SDD znači:

— sustavi za držanje djeteta okrenuti naprijed, opremljeni potpornom nogom ili

— sustavi za držanje djeteta okrenuti natrag, opremljeni potpornom nogom ili gornjom sigurnosnom uzicom za uporabu u vozilima opremljenima sustavom ISOFIX sidrišta i, ako je potrebno, sidrištem za remen gornje sigurnosne uzice, ili

— sustavi za držanje djeteta okrenuti natrag koji se oslanjaju na ploču s instrumentima vozila, za uporabu na prednjem putničkom sjedalu opremljenom sustavom ISOFIX sidrišta, ili

— bočno okrenuti sustavi za držanje djeteta opremljeni prema potrebi napravom za sprečavanje okretanja za uporabu u vozilima opremljenima sustavom ISOFIX sidrišta i, ako je potrebno, sidrištem gornje sigurnosne uzice.

(3) Nove homologacije i proširenja dodjeljuju se u skladu sa stavcima od 17.16 do 17.23.

▼B

6.1.3.1. Za kategorije „univerzalni” i „za ograničenu uporabu”: pomoću sigurnosnog pojasa za odraslu osobu (s uvlačnikom ili bez njega) koji ispunjava zahtjeve iz Pravilnika UN-a br. 16 (ili ekvivalentne) i koji je pričvršćen na sidrišta koja ispunjavaju zahtjeve iz Pravilnika UN-a br. 14 (ili ekvivalentne).

6.1.3.2. Za univerzalne ISOFIX sustave za držanje djeteta: pomoću ISOFIX pričvrsnih dijelova i ISOFIX gornje sigurnosne uzice koji ispunjavaju zahtjeve ovog Pravilnika pričvršćenih u sustav ISOFIX sidrišta i sidrište ISOFIX gornje sigurnosne uzice koji ispunjavaju zahtjeve iz Pravilnika UN-a br. 14 ili Pravilnika UN-a br. 145.

6.1.3.3. Za kategoriju „poluuniverzalni”: pomoću donjih sidrišta propisanih u Pravilniku UN-a br. 14 i dodatnih sidrišta u skladu s preporukom iz Priloga 11. ovom Pravilniku.

6.1.3.4. Za poluuniverzalne sustave za držanje djeteta ISOFIX: pomoću ISOFIX pričvrsnih dijelova i ISOFIX gornje sigurnosne uzice ili potporne noge ili ploče s instrumentima vozila koji ispunjavaju zahtjeve ovog Pravilnika pričvršćenih na ISOFIX sidrišta i/ili sidrište ISOFIX gornje sigurnosne uzice koji ispunjavaju zahtjeve iz Pravilnika UN-a br. 14 ili Pravilnika UN-a br. 145.

6.1.3.5. Za kategoriju „za određeno vozilo”: pomoću sidrišta koja je konstruirao proizvođač sustava za držanje djeteta, odnosno proizvođač vozila.

6.1.3.6. Za remene za držanje djeteta ili remen za pričvršćenje sustava za držanje djeteta koji upotrebljavaju sidrišta na koja su već pričvršćeni sigurnosni pojasevi za odrasle osobe, tehnička služba provjerava:

da je efektivni položaj sidrišta pojasa za odrasle osobe homologiran na temelju Pravilnika UN-a br. 14 ili ekvivalentnih zahtjeva,

da jedna naprava ne ometa rad druge,

da se kopče sustava za držanje i kopče dodatnog sustava međusobno ne mogu zamijeniti.

Na sustave za držanje djeteta koji upotrebljavaju spojne šipke ili dodatne naprave pričvršćene na sidrišta koja su homologirana na temelju Pravilnika UN-a br. 14, a koje pomiču efektivni položaj sidrenja izvan područja određenog u Pravilniku UN-a br. 14, primjenjuje se sljedeće:

takve se naprave homologiraju samo kao poluuniverzalni sustavi ili sustavi za određeno vozilo,

tehnička služba mora primijeniti zahtjeve iz Priloga 11. ovom Pravilniku na spojne šipke i dijelove za pričvršćivanje,

spojna šipka mora se uključiti u dinamičko ispitivanje tako da se sila primjenjuje na njezinu sredinu i da šipka, ako je prilagodljiva, bude u krajnje razvučenom položaju,

efektivni položaj i funkcionalnost bilo kojeg sidrišta pojasa za odrasle osobe s kojim je pričvršćena spojna šipka ne smiju biti narušeni.

6.1.3.7. Sustavi za držanje djeteta koji upotrebljavaju potpornu nogu mogu biti homologirani samo u kategoriji „poluuniverzalni” ili „za određeno vozilo” te se primjenjuju zahtjevi iz Priloga 11. ovom Pravilniku. Proizvođač sustava za držanje djeteta dužan je za svako vozilo odrediti treba li se radi ispravnog funkcioniranja sustava upotrijebiti potporna noga pa pružiti tu informaciju.

6.1.4. Pomoćni jastuk mora biti pričvršćen sigurnosnim pojasom za odrasle osobe ako se upotrebljava ispitivanje iz stavka 8.1.4. ili na zaseban način.

6.1.5. Proizvođač sustava za držanje djeteta dužan je dati pisanu izjavu da je toksičnost materijala upotrijebljenih u proizvodnji sustava za držanje i dostupnih djeci koja se drže tim sustavima u skladu s odgovarajućim dijelovima norme EN 71-3:2013+A1:2014 (stavak 4.2., tablica 2, kategorija III za specifične zahtjeve i stavak 7.3.3. za ispitnu metodologiju). Ispitivanja za potvrdu valjanosti te izjave mogu se provesti na temelju odluke tehničke službe. Ovaj se stavak ne primjenjuje na sustave za držanje skupina II i III.

6.1.6. Zapaljivost sustava za držanje djeteta dostavljenog za homologaciju ocjenjuje se jednom od sljedećih metoda:

Metoda 1. primjenjuje se samo za neugrađene sustave za držanje djeteta, a metoda 2. samo za ugrađene sustave za držanje djeteta koji su specifični za vozilo.

Metoda 1.

Proizvođač sustava za držanje djeteta dužan je dati pisanu izjavu da je zapaljivost materijala upotrijebljenih u proizvodnji sustava za držanje djeteta u skladu s metodom iz odjeljka 5.4. norme EN 71-2:2011+A1:2014 s najvećom stopom širenja plamena od 30 mm/s. Ispitivanja za potvrdu valjanosti te izjave mogu se provesti na temelju odluke tehničke službe. Ako su tkanine sastavljene zajedno, ispituju se kao kompozitni materijal.

„kompozitni materijal” znači materijal koji se sastoji od nekoliko slojeva sličnih ili različitih materijala čije su površine blisko spojene cementiranjem, lijepljenjem, oblaganjem, varenjem itd. U takvom se slučaju materijal ispituje kao kompozitni materijal. Ako su različiti materijali tek mjestimično povezani, takvi se materijali ne smatraju kompozitnim materijalima pa se ispituju zasebno.

Ispitivanja za potvrdu valjanosti te izjave mogu se provesti na temelju odluke tehničke službe.

Metoda 2.

Podnositelj zahtjeva dužan je dati pisanu izjavu da su materijali ispitani u skladu s Prilogom 24. ovog Pravilnika te da materijali nisu gorjeli niti po svojoj površini prenosili plamen stopom širenja plamena većom od 100 mm po minuti. Svaki materijal koji se koristi u sustavu za držanje djeteta mora ispunjavati te zahtjeve. Zahtjev koji se odnosi na stopu širenja plamena ne primjenjuje se na površinu nastalu rezanjem ispitnog uzorka radi ispitivanja u skladu s Prilogom 24.

Zahtjev mora biti ispunjen i u položaju „u uporabi” i u „sklopljenom” položaju ugrađenog sustava za držanje djeteta.

Ako materijal prestane gorjeti prije nego što protekne 60 sekundi od početka mjerenja i ako nije izgorio više od 51 mm od početka mjerenja, smatra se da stopa širenja plamena ispunjava gornji zahtjev.

Ispitivanja za potvrdu valjanosti te izjave mogu se provesti na temelju odluke tehničke službe.

6.1.7. Kad je riječ o sustavima za držanje djeteta okrenutima natrag koji se oslanjaju na ploču s instrumentima vozila, za potrebe homologacije na temelju ovog Pravilnika pretpostavlja se da je ploča s instrumentima dovoljno kruta.

6.1.8. Integrirani sustavi za držanje djeteta kategorije „univerzalni”, osim univerzalnih ISOFIX sustava za držanje djeteta, moraju imati glavnu dodirnu točku preuzimanja opterećenja između sustava za držanje djeteta i remena sigurnosnog pojasa za odrasle osobe. Ta točka ne smije od osi Cr biti udaljena manje od polumjera od 150 mm, mjereno dok je sustav za držanje djeteta postavljen u skladu s donjim slikama na ispitnom stolu za dinamičko ispitivanje u skladu s Prilogom 21. ovom Pravilniku bez ispitne lutke.

Neintegrirani sustavi za držanje djeteta kategorije „univerzalni” moraju imati glavnu dodirnu točku preuzimanja opterećenja između sustava za držanje djeteta i remena sigurnosnog pojasa za odrasle osobe. Ta točka ne smije biti udaljena od ispitnog stola manje od 65 mm vertikalno ni od osi Cr manje od polumjera od 150 mm mjereno dok je sustav za držanje djeteta postavljen u skladu s donjim slikama na ispitnom stolu za dinamičko ispitivanje u skladu s Prilogom 21. ovom Pravilniku bez ispitne lutke.

Slike s objašnjenjima ispitnog postupka

(sve dimenzije u milimetrima)

Provjere se vrše s obje strane sustava za držanje djeteta i duž uzdužne ravnine paralelne sa središnjom ravninom sustava za držanje djeteta.

Dopušteni su alternativni položaji sigurnosnog pojasa. Ako postoji alternativni položaj sigurnosnog pojasa, u uputama za uporabu proizvođač mora izričito navesti alternativni položaj, kako je to propisano u stavku 15. Kad se u ispitivanju upotrebljavaju takvi alternativni položaji pojaseva, sustav za držanje mora ispunjavati sve zahtjeve ovog Pravilnika.

6.1.9. Najveća duljina sigurnosnog pojasa za odrasle osobe koji se može upotrebljavati za pričvršćivanje sustava za držanje djeteta kategorije „univerzalni” na napravi za dinamičko ispitivanje određena je u Prilogu 13. ovom Pravilniku.

Za provjeru sukladnosti s tim zahtjevom sustav za držanje djeteta pričvršćuje se na ispitni stol odgovarajućim standardnim sigurnosnim pojasom opisanim u Prilogu 13. Ispitna se lutka ne postavlja osim ako je sustav za držanje konstruiran tako da se zbog postavljanja lutke poveća korištena duljina pojasa. Kad je sustav za držanje djeteta u odgovarajućem položaju, pojas smije biti samo pod vlačnim naprezanjem zbog standardnog uvlačnika, ako je ugrađen. Ako se upotrebljava sigurnosni pojas s uvlačnikom, ovaj uvjet mora biti ispunjen dok je na kolutu uvlačnika ostalo još barem 150 mm pojasa.

6.1.10. Sustavi za držanje djeteta skupine 0 i 0+ ne smiju se upotrebljavati okrenuti naprijed.

6.1.11. Sustavi za držanje djeteta skupine 0 i 0+, osim prijenosnih dječjih ležaljki, kako su definirane u stavku 2.4.1., pripadaju integriranom razredu.

6.1.12. Sustavi za držanje djeteta skupine I pripadaju integriranom razredu, osim ako nisu opremljeni štitnikom od udarca razreda B kako je definiran u stavku 2.7. ovog Pravilnika.

6.1.13. Pomoćni jastuk bez naslona homologira se kao sustav za držanje djeteta skupine III, kako je definiran u stavku 2.1.1.5. ovog Pravilnika (masa od 22 kg do 36 kg).

6.2. Konfiguracija

6.2.1. Konfiguracija sustava za držanje mora biti takva:

6.2.1.1. da sustav za držanje osigurava propisanu zaštitu u svakom predviđenom položaju; za „sustave za držanje za posebne potrebe” osnovna funkcija sustava za držanje mora osiguravati potrebnu zaštitu u svakom predviđenom položaju sustava za držanje bez uporabe potencijalno prisutnih dodatnih naprava za držanje;

6.2.1.2. da se dijete lako i brzo postavi u sustav za držanje i izvadi iz njega; za sustave za držanje djeteta u kojima se dijete drži H-pojasom ili Y-pojasom bez uvlačnika svi rameni i trbušni remeni moraju se moći pomicati jedni u odnosu na druge tijekom postupka iz stavka 7.2.1.4.

U tim slučajevima sklop sustava za držanje djeteta može biti konstruiran od dvaju ili više spojnih dijelova. Za „sustave za držanje za posebne potrebe” razumljivo je da će dodatne naprave za držanje djeteta smanjiti brzinu kojom se dijete može postaviti u sustav za držanje i podići iz njega. Međutim, dodatne naprave moraju biti konstruirane tako da se mogu što brže otkopčati;

6.2.1.3. da, ako se može promijeniti nagib sustava za držanje, tu promjenu nagiba treba biti moguće izvesti bez ponovnog ručnog namještanja remena. Za promjenu nagiba sustava za držanje mora biti potrebna namjerna radnja rukom;

6.2.1.4. da sustavi za držanje djece skupina 0, 0+ i I moraju držati dijete u takvom položaju da pružaju potrebnu zaštitu i kad dijete spava;

6.2.1.5. da svi naprijed okrenuti sustavi za držanje skupine I s integriranim sustavom H-pojasa radi sprečavanja skliznuća ispod pojasa, bilo zbog sudara ili nemira djeteta, obvezno imaju međunožni pojas.

6.2.2. Svi sustavi za držanje koji upotrebljavaju „trbušni remen” moraju mehanički i jednako na obje strane voditi taj „trbušni remen” tako da se opterećenja koja prenosi „trbušni remen” prenose preko zdjelice. Sklop ne smije vršiti prekomjerni pritisak na meke dijelove tijela djeteta (trbuh, međunožje itd.).

Za pomoćne jastuke i pomoćne dječje sjedalice trbušni dio sigurnosnog pojasa za odrasle mora se mehanički i jednako na obje strane voditi tako da se opterećenja koja prenosi trbušni remen za odrasle osobe prenose preko zdjelice. Mehaničko vođenje opterećenja preko zdjelice mora postojati od trenutka postavljanja djeteta; trbušni pojas mora prolaziti preko vrha bedra i samo dodirivati ugib sa zdjelicom. Kutovi α i β između tangente kojom pojas dotiče bedra i horizontale moraju biti veći od 10°.

Slika privezanog djeteta

6.2.2.1. S pričvršćenim međunožnim remenom u krajnje izvučenom položaju, ako je prilagodiv, ne smije biti moguće postaviti trbušni remen iznad zdjelice najmanje i najveće ispitne lutke unutar masenih skupina obuhvaćenih homologacijom. Ni za jedan sustav za držanje djeteta okrenut naprijed ne smije biti moguće postaviti trbušni remen iznad zdjelice najmanje i najveće ispitne lutke unutar masenih skupina obuhvaćenih homologacijom.

6.2.2.2. U dinamičkim ispitivanjima iz stavka 8.1.3. trbušni pojas ne smije se pomaknuti potpuno izvan strukture zdjelice lutke tijekom razdoblja prije najvećeg vodoravnog pomaka glave. Ispunjavanje tog zahtjeva utvrđuje se pomoću videosnimanja velikom brzinom.

6.2.3. Svi remeni sustava za držanje moraju biti postavljeni tako da pri uobičajenoj uporabi ne uzrokuju neudobnost za korisnika niti ga ugrožavaju. Razmak između ramenih remena u blizini vrata mora biti barem jednak širini vrata odgovarajuće ispitne lutke.

6.2.4. Konstrukcija mora biti takva da u slučaju sudara djetetovo tjeme nije izloženo pritisku.

6.2.4.1. Y-pojasevi upotrebljavaju se samo kod sustava za držanje djece okrenutih natrag i bočno (prijenosne dječje ležaljke).

6.2.5. Sustav za držanje djeteta mora biti konstruiran i postavljen tako:

6.2.5.1. da što više smanji opasnost od ozljede djeteta ili drugih putnika u vozilu zbog oštrih rubova ili izbočina (na primjer, kako je definirano u Pravilniku UN-a br. 21);

6.2.5.2. da nema oštrih rubova odnosno izbočina koje bi mogle oštetiti navlake sjedala u vozilu ili odjeću putnika;

6.2.5.3. da ne izlaže meke dijelove tijela djeteta (trbuh, međunožje itd.) dodatnim silama inercije koje sam sustav prouzroči;

6.2.5.4. da u dodirnim točkama s remenjem kruti dijelovi nemaju oštrih rubova koji bi mogli strugati remenje.

6.2.6. Svaki dio posebno izrađen da omogući postavljanje i skidanje sastavnih dijelova mora biti konstruiran tako da opasnost od pogrešnog sastavljanja ili pogrešne uporabe bude što je moguće manja. „Sustavi za držanje za posebne potrebe” mogu imati dodatne naprave za držanje; one moraju biti konstruirane tako da ne postoji opasnost od nepravilnog sastavljanja i da su njihov način otvaranja i način rada odmah jasni spasiocima u slučaju opasnosti.

6.2.7. Ako sustav za držanje djeteta namijenjen za skupinu I, skupinu II i kombinaciju skupina I i II ima naslon sjedala, unutarnja visina naslona određena u skladu s dijagramom iz Priloga 12. mora biti najmanje 500 mm.

6.2.8. Smiju se upotrebljavati samo uvlačnici s automatskim blokiranjem ili uvlačnici s blokiranjem u slučaju opasnosti.

6.2.9. Na sustavima za držanje koji su namijenjeni za skupinu I ne smije biti moguće da dijete stavljeno u sustav za držanje lako otpusti onaj dio sustava koji drži zdjelični dio; u tu svrhu moraju biti ispunjeni zahtjevi iz stavka 7.2.5. (blokirne naprave); svaka naprava koja je konstruirana za takvo blokiranje mora biti trajno pričvršćena na sustav za držanje djeteta.

6.2.10. Sustav za držanje djeteta smije biti konstruiran za uporabu za više masenih skupina i/ili za više djece, pod uvjetom da ispunjava zahtjeve određene za svaku od tih skupina. Sustav za držanje djeteta kategorije „univerzalni” mora ispunjavati uvjete te kategorije za sve masene skupine za koje je homologiran.

6.2.11. Sustavi za držanje djeteta s uvlačnikom

Ako sustav za držanje djeteta ima uvlačnik, taj uvlačnik mora ispunjavati zahtjeve iz stavka 7.2.3.

6.2.12. U slučaju pomoćnog jastuka mora se provjeriti koliko lagano remeni i jezičac sigurnosnog pojasa za odrasle osobe prolaze kroz pričvrsne točke. To posebno vrijedi za pomoćne jastuke konstruirane za prednja sjedala vozila koja mogu imati duga polukruta sjedišta. Fiksnu kopču ne smije biti moguće provući kroz pričvrsne točke pomoćne dječje sjedalice niti dopustiti da pojas leži potpuno drukčije nego na ispitnim kolicima.

6.2.13. Ako je sustav za držanje djeteta namijenjen za više od jednog djeteta, svaki sustav za držanje mora biti potpuno neovisan u pogledu prijenosa opterećenja i namještanja.

6.2.14. Sustavi za držanje djeteta koji imaju dijelove na napuhavanje moraju biti konstruirani tako da uvjeti uporabe (tlak, temperatura, vlažnost) nemaju utjecaja na ispunjavanje zahtjeva iz ovog Pravilnika.

6.3. Specifikacije ISOFIX sustava za držanje djeteta

6.3.1. Opće karakteristike

6.3.1.1. Dimenzije

Najveće bočne, donje i stražnje dimenzije ISOFIX sustava za držanje djeteta i mjesta za sustav ISOFIX sidrišta na koja se pričvršćuju pričvrsni dijelovi sustava za držanje zadani su proizvođaču ISOFIX sustava za držanje djeteta pomoću VSF-a definiranog u stavku 2.31. ovog Pravilnika.

6.3.1.2. Masa

Masa ISOFIX sustava za držanje djeteta koji pripadaju univerzalnoj i poluuniverzalnoj kategoriji te masenim skupinama 0, 0+ i I ne smije biti veća od 15 kg.

6.3.2. ISOFIX pričvrsni dijelovi

6.3.2.1. Tip

ISOFIX pričvrsni dijelovi mogu biti u skladu s primjerima prikazanima na slici 0 (a) u nastavku ili drugim prihvatljivim konstrukcijama koje su dio krutog mehanizma s mogućnošću namještanja, čiji način rada određuje proizvođač ISOFIX sustava za držanje djeteta.

Slika 0 (a)

Dimenzije u mm

Legenda

1 Pričvrsni dio ISOFIX sustava za držanje djeteta – primjer 1.

2 Pričvrsni dio ISOFIX sustava za držanje djeteta – primjer 2.

6.3.2.2. Dimenzije

Dimenzije elementa pričvrsnog dijela ISOFIX sustava za držanje djeteta koji se povezuje sa sustavom ISOFIX sidrišta ne smiju biti veće od najvećih dimenzija sa slike 0 (b).

Slika 0 (b)

Dimenzije u mm

6.3.2.3. Indikator djelomično zakopčanog sustava

ISOFIX sustav za držanje djeteta mora sadržavati način indikacije da su oba ISOFIX pričvrsna dijela potpuno zakvačena za odgovarajuća donja ISOFIX sidrišta. Ta indikacija može biti zvučna, dodirna, vizualna ili kombinacija tih načina. Ako se upotrebljava vizualna indikacija, ona mora biti uočljiva u svim uobičajenim uvjetima osvijetljenosti.

6.3.3. Specifikacije gornje sigurnosne uzice ISOFIX sustava za držanje djeteta

6.3.3.1. Priključak gornje sigurnosne uzice

Priključak gornje sigurnosne uzice mora biti kuka ISOFIX gornje sigurnosne uzice prikazana na slici 0 (c) ili slična naprava unutar vanjskih dimenzija prikazanih na slici 0 (c).

6.3.3.2. Karakteristike remena ISOFIX gornje sigurnosne uzice

Remen ISOFIX gornje sigurnosne uzice mora biti ojačan gurtnom (ili ekvivalentnim remenom) i imati mogućnost namještanja i otpuštanja napetosti.

6.3.3.2.1. Duljina remena ISOFIX gornje sigurnosne uzice

Duljina remena ISOFIX gornje sigurnosne uzice mora biti najmanje 2 000 mm.

6.3.3.2.2. Indikator zategnutosti

Remen ISOFIX gornje sigurnosne uzice i ISOFIX dječja sjedala moraju biti opremljeni napravom koja pokazuje da je remen zategnut. Ta naprava može biti dio naprave za namještanje i naprave za otpuštanje napetosti.

6.3.3.2.3. Dimenzije

Spojne dimenzije kuka ISOFIX gornje sigurnosne uzice prikazane su na slici 0 (c).

Slika 0 (c)

Dimenzije priključka (tipa kuke) ISOFIX gornje sigurnosne uzice

Dimenzije u milimetrima

Legenda:







Okolna konstrukcija (ako postoji) Područje u kojem se mora u cijelosti nalaziti profil spojnice gornje sigurnosne uzice

6.3.4. Podesivost

ISOFIX pričvrsni dijelovi ili sam ISOFIX sustav za držanje djeteta moraju biti podesivi tako da ih se može prilagoditi rasponu mjesta ISOFIX sidrišta, kako je opisano u Pravilniku UN-a br. 14 ili Pravilniku UN-a br. 145.

6.4. Provjera oznaka

6.4.1. Tehnička služba koja provodi homologacijska ispitivanja provjerava da su oznake u skladu sa zahtjevima iz stavka 4.

6.5. Provjera uputa za ugradnju i uputa za uporabu

6.5.1. Tehnička služba koja provodi homologacijska ispitivanja provjerava da su upute za ugradnju i upute za uporabu u skladu sa zahtjevima iz stavka 15.

7. POSEBNE SPECIFIKACIJE

7.1. Odredbe koje se primjenjuju na sastavljeni sustav za držanje djeteta

7.1.1. Otpornost na koroziju

7.1.1.1. Cijeli sustav za držanje djeteta ili samo njegovi dijelovi osjetljivi na koroziju ispituju se na otpornost na koroziju ispitivanjem iz stavka 8.1.1.

7.1.1.2. Nakon ispitivanja otpornosti na koroziju iz stavaka 8.1.1.1. i 8.1.1.2. ne smije biti znakova oštećenja koja bi mogla utjecati na pravilan rad sustava za držanje djeteta ni znatne korozije koju bi osposobljeni promatrač mogao opaziti golim okom.

7.1.2. Apsorpcija energije

7.1.2.1. Kod svih sustava s naslonom za leđa područja definirana u Prilogu 18. ovom Pravilniku, kad se ispituju u skladu s Prilogom 17., ne smiju dopustiti vršno ubrzanje veće od 60 g. Ovaj se zahtjev primjenjuje i na područja štitnika od udarca koji se nalaze u području mogućeg udara glave.

7.1.2.2. U slučaju sustava za držanje djeteta s trajno mehanički pričvršćenim prilagodljivim naslonom za glavu, kod kojih se visina sigurnosnog pojasa za odrasle osobe i H-pojasa za djecu izravno kontrolira prilagodljivim naslonom za glavu, nije nužno zahtijevati apsorpciju energije u područjima određenima u Prilogu 18. koja ne mogu doći u dodir s glavom ispitne lutke npr. iza naslona za glavu.

7.1.3. Prevrtanje

7.1.3.1. Sustav za držanje djeteta ispituje se u skladu sa stavkom 8.1.2.; ispitna lutka ni u jednom trenutku tijekom cijelog ispitivanja ne smije biti potpuno izbačena iz sustava; uz to, kad je ispitno sjedalo okrenuto naopako, glava ispitne lutke ne smije se pomaknuti za više od 300 mm od svojeg početnog položaja u vertikalnom smjeru u odnosu na ispitni stol.

7.1.4. Dinamičko ispitivanje

7.1.4.1. Općenito. Sustav za držanje djeteta podvrgava se dinamičkom ispitivanju u skladu sa stavkom 8.1.3.

7.1.4.1.1. Sustavi za držanje djeteta iz kategorija „univerzalni”, „za ograničenu uporabu” i „poluuniverzalni” ispituju se na ispitnim kolicima pomoću ispitnog sjedala iz stavka 6. i u skladu sa stavkom 8.1.3.1.

7.1.4.1.2. Sustavi za držanje djeteta iz kategorije „za određeno vozilo” ispituju se na svakom modelu vozila za koji su namijenjeni. Tehnička služba odgovorna za provođenje ispitivanja može smanjiti broj ispitivanih modela vozila ako se bitno ne razlikuju prema karakteristikama navedenima u stavku 7.1.4.1.2.3. Sustav za držanje djeteta može se ispitati na jedan od sljedećih načina:

7.1.4.1.2.1. u potpunom vozilu, kako je određeno u stavku 8.1.3.3.;

7.1.4.1.2.2. u nadogradnji vozila na ispitnim kolicima, kako je određeno u stavku 8.1.3.2.; ili

7.1.4.1.2.3. u dijelovima nadogradnje vozila koji su dovoljni da budu reprezentativni za konstrukciju vozila i površine udara. Ako je sustav za držanje djeteta namijenjen za uporabu na stražnjem sjedalu, među tim dijelovima moraju biti naslon prednjeg sjedala, stražnje sjedalo, podna ploča, stupovi B i C te krov. Ako je sustav za držanje djeteta namijenjen za uporabu na prednjem sjedalu, dijelovi moraju uključivati ploču s instrumentima, stupove A, vjetrobran, ručice ili poluge koje su ugrađene u pod ili na konzolu, prednje sjedalo, podnu ploču i krov. Uz to, ako je sustav za držanje djeteta namijenjen za uporabu u kombinaciji sa sigurnosnim pojasom za odrasle osobe, dijelovi moraju uključivati odgovarajuće sigurnosne pojaseve za odrasle osobe. Tehnička služba odgovorna za provođenje ispitivanja može dopustiti da određeni dijelovi budu izuzeti ako smatra da su suvišni. Ispitivanje se provodi u skladu sa stavkom 8.1.3.2.

7.1.4.1.3. Dinamičko ispitivanje provodi se na sustavima za držanje djeteta koji prethodno nisu bili izloženi opterećenju.

7.1.4.1.4. Tijekom dinamičkih ispitivanja nijedan dio sustava za držanje djeteta čija je funkcija držanje djeteta u predviđenom položaju ne smije se slomiti niti se kopča, sustav za blokiranje, sustav za pomicanje ili potporna noga smije slomiti, osloboditi ili sklopiti, osim ako je taj dio određen kao naprava za ograničavanje opterećenja. Svaka naprava za ograničavanje opterećenja mora biti jasno navedena u proizvođačevim tehničkim opisima, kako je definirano u stavku 3.2.1. ovog Pravilnika.

7.1.4.1.5. Kod sustava „neintegriranog tipa” kao sigurnosni pojas upotrebljavaju se standardni pojas i njegovo sidrište koji su propisani u Prilogu 13. ovom Pravilniku. To se ne primjenjuje na homologaciju sustava kategorije „za određeno vozilo” kad se upotrebljava sigurnosni pojas koji je ugrađen u vozilo.

7.1.4.1.6. Ako je sustav za držanje djeteta kategorije „za određeno vozilo” ugrađen u području iza krajnjeg stražnjeg sjedišta za odrasle osobe okrenutog naprijed (npr. u prtljažnik), provodi se jedno ispitivanje na potpunom vozilu s najvećim ispitnim lutkama, kako je propisano u stavku 8.1.3.3.3. Ostala se ispitivanja, uključujući ono za sukladnost proizvodnje, mogu provesti u skladu sa stavkom 8.1.3.2. ako tako odabere proizvođač.

7.1.4.1.7. Kad je riječ o „sustavima za držanje za posebne namjene”, svako dinamičko ispitivanje propisano ovim Pravilnikom za svaku masenu skupinu provodi se dvaput: prvi put upotrebljavajući osnovnu funkciju sustava za držanje, a drugi put upotrebljavajući sve naprave za držanje. U tim se ispitivanjima posebna pozornost mora obratiti na zahtjeve iz stavaka 6.2.3. i 6.2.4.

7.1.4.1.8. Tijekom dinamičkih ispitivanja standardni se sigurnosni pojas, koji se upotrebljava za postavljanje integriranog sustava za držanje djeteta, ne smije odvojiti od vodilice ili naprave za blokiranje upotrijebljene u ispitivanju.

Tijekom dinamičkih ispitivanja standardni se sigurnosni pojas, koji se upotrebljava za postavljanje neintegriranog sustava za držanje djeteta, ne smije odvojiti od vodilice ili naprave za blokiranje upotrijebljene u ispitivanju; međutim, za rameni dio standardnog sigurnosnog pojasa to se ocjenjuje do trenutka postizanja najvećeg vodoravnog pomaka glave lutke. Nadalje, tijekom dinamičkog ispitivanja neintegriranog sustava za držanje djeteta granica prihvatljivog pomaka ramenog pojasa definirana je time da donji rub ramenog dijela standardnog sigurnosnog pojasa ne smije biti niži od lakta lutke u točki najvećeg vodoravnog pomaka glave lutke.

7.1.4.1.9. Sustav za držanje djeteta s potpornom nogom ispituje se kako slijedi:

(a) ako pripada kategoriji „poluuniverzalni”, ispitivanja učinka čeonog udara provode se s potpornom nogom namještenom na njezin najveći i najmanji prihvatljivi položaj sukladan s položajem podne ploče ispitnih kolica. Ispitivanja učinka udara straga provode se u najnepovoljnijem položaju, koji odabire tehnička služba. Tijekom ispitivanja potpornu nogu podupire podna ploča ispitnih kolica, kako je prikazano na slici 2. u Dodatku 3. Prilogu 6. Ako postoji zračnost između najkraće duljine noge i najviše razine podne ploče, noga se prilagođava razini podne ploče 140 mm ispod Cr. Ako je najveća duljina noge veća od onog što dopušta najniža razina ploče poda, noga se postavlja na tu najnižu razinu ploče poda koja je namještena na 280 mm ispod Cr. Ako je riječ o potpornoj nozi s prilagodljivim stupnjevima, potporna se noga postavlja na naredni stupanj prilagodbe da bi se bilo sigurno da je potporna noga u dodiru s podom;

(b) ako je potporna noga izvan ravnine simetrije, najnepovoljniji položaj za ispitivanje odabire tehnička služba;

(c) ako pripada kategoriji „za određeno vozilo”, potporna se noga namješta prema uputama proizvođača sustava za držanje djeteta.

7.1.4.1.10. U slučaju sustava za držanje djeteta koji upotrebljava sustav ISOFIX sidrišta i napravu za sprečavanje okretanja, ako postoji, dinamičko ispitivanje se provodi:

7.1.4.1.10.1. za ISOFIX SDD razreda veličine A, B i B1:

7.1.4.1.10.1.1. s uporabom naprave za sprečavanje okretanja; i

7.1.4.1.10.1.2. bez uporabe naprave za sprečavanje okretanja. Ako je naprava za sprečavanje okretanja potporna noga i ako se može u potpunosti uvući u podnožje ili kućište sustava za držanje djeteta, ispitivanje se provodi kad je naprava sklopljena, odnosno noga uklonjena. Ako ne može biti u potpunosti uvučena u podnožke, ispitivanje se provodi kad je naprava postavljena na svoju najkraću duljinu, a podna ploča ispitnih kolica na svoju najnižu razinu.

Ovaj se zahtjev ne primjenjuje kad se kao naprava za sprečavanje okretanja upotrebljava trajno pričvršćena i neprilagodljiva potporna noga.

7.1.4.1.10.2. za ISOFIX sustave za držanje djeteta drugih razreda veličine s uporabom naprave za sprečavanje okretanja.

7.1.4.2. Ubrzanje prsnog koša ( 2 )

7.1.4.2.1. Rezultanta ubrzanja prsnog koša ne smije prelaziti 55 g, osim tijekom razdoblja koja zbrojeno ne traju više od 3 ms.

7.1.4.2.2. Vertikalna komponenta ubrzanja od trbuha prema glavi, „-z”, kad se primjenjuju mjerni postupci iz stavka 8.5., ne smije prelaziti 30 g, osim tijekom razdoblja koja zbrojeno ne traju više od 3 ms. Mjerni postupci iz stavka 8.5. ovog dokumenta moraju biti u skladu s onima iz norme ISO 6487 pri čemu se upotrebljava pravilo o predznaku iz norme SAE J211, kako je prikazano na slici A.

Slika A

Pravilo o predznaku iz norme SAE J211

7.1.4.3. Prodor u trbuh ( 3 )

7.1.4.3.1. Tijekom provjere opisane u stavku 5.3. Dodatka 1. Prilogu 8. u abdominalnom plastelinskom umetku ne smije biti vidljivih znakova prodora uzrokovanih bilo kojim dijelom sustava za držanje djeteta.

7.1.4.4. Promjena položaja ispitne lutke

7.1.4.4.1. Sustavi za držanje iz kategorija „univerzalni”, „za ograničenu uporabu” i „poluuniverzalni”

7.1.4.4.1.1. Sustavi za držanje djeteta okrenuti naprijed: glava ispitne lutke ne smije se pomaknuti izvan ravnina BA i DA, kako su određene na slici 1., osim za pomoćne dječje sjedalice kad se upotrebljava najveća lutka P10, pri čemu je vrijednost u odnosu na ravninu DA 840 mm.

Slika 1.

Ispitivanje sustava okrenutog naprijed

Dimenzije u mm

* Za potrebe ispitivanja iz stavka 7.1.4.1.10.1.1. ova je dimenzija 500 mm.

7.1.4.4.1.2. Sustavi za držanje djeteta okrenuti natrag

7.1.4.4.1.2.1. Sustavi za držanje djeteta koji se oslanjaju na ploču s instrumentima: glava ispitne lutke ne smije se pomaknuti izvan ravnina AB, AD i DCr, kako su određene na slici 2. To se ocjenjuje tijekom razdoblja do 300. milisekunde ili dolaska ispitne lutke do krajnjeg položaja, ovisno što se prije dogodi.

Slika 2.

Ispitivanje sustava okrenutog natrag

Dimenzije u mm

7.1.4.4.1.2.2. Sustavi za držanje djeteta skupine 0 koji se ne oslanjaju na ploču s instrumentima i prijenosne dječje ležaljke: glava lutke ne smije se pomaknuti izvan ravnina AB, AD i DE, kako je prikazano na slici 3. To se ocjenjuje tijekom razdoblja do 300. milisekunde ili dolaska ispitne lutke do krajnjeg položaja, ovisno što se prije dogodi.

Slika 3.

Ispitivanje sustava za držanje djeteta skupine 0 koji se ne oslanjaju na ploču s instrumentima

Dimenzije u mm

7.1.4.4.1.2.3. Sustavi za držanje djeteta, osim iz skupine 0, koji se ne oslanjaju na ploču s instrumentima:

glava ispitne lutke ne smije se pomaknuti izvan ravnina FD, FG i DE, kako je prikazano na slici 4. i ne smije doći do izravnog dodira glave lutke sa šipkom. To se ocjenjuje tijekom razdoblja do 300. milisekunde ili dolaska ispitne lutke do krajnjeg položaja, ovisno što se prije dogodi.

Ako se takav sustav za držanje djeteta dodirne sa šipkom promjera 100 mm, a ispunjeni su svi kriteriji učinka, provodi se još jedno dinamičko ispitivanje (čeonim udarom) s najtežom ispitnom lutkom namijenjenom za takav sustav za držanje djeteta i bez šipke promjera 100 mm; zahtjevi za ovo ispitivanje su da moraju biti zadovoljeni svi kriteriji osim pomaka naprijed.

Slika 4.

Ispitivanje sustava za držanje djeteta okrenutih natrag, osim skupine 0, koji se ne oslanjaju na ploču s instrumentima

Dimenzije u mm

7.1.4.4.2. Sustavi za držanje djeteta kategorije „za određeno vozilo”: ako se ispituju u potpunom vozilu ili u nadogradnji vozila, glava ne smije dodirnuti nijedan dio vozila. Međutim, ako dođe do dodira, brzina udara glave mora biti manja od 24 km/h, a dio u koji glava udari mora ispunjavati zahtjeve ispitivanja apsorpcije energije određene u Prilogu 4. Pravilniku UN-a br. 21. U ispitivanju s potpunim vozilima nakon ispitivanja mora biti moguće izvaditi ispitne lutke iz sustava za držanje djeteta bez uporabe alata.

7.1.5. Otpornost na utjecaj temperature

7.1.5.1. Za sklopove kopči, uvlačnike, naprave za namještanje i blokiranje na koje bi mogla utjecati temperatura provodi se ispitivanje otpornosti na utjecaj temperature navedeno u stavku 8.2.8.

7.1.5.2. Nakon ispitivanja otpornosti na utjecaj temperature u skladu sa stavkom 8.2.8.1. ne smije biti znakova oštećenja koja bi mogla utjecati na pravilan rad sustava za držanje djeteta, a koje bi osposobljeni promatrač mogao opaziti golim okom bez pomagala.

7.2. Odredbe koje se primjenjuju na pojedinačne sastavne dijelove sustava za držanje

7.2.1. Kopča

7.2.1.1. Kopča mora biti konstruirana tako da je spriječena svaka mogućnost nepravilne uporabe. To, među ostalim, znači da ne smije postojati mogućnost da kopča bude samo djelomično zakopčana; kad se kopča zakopčava, ne smije biti moguće nenamjerno zamijeniti dijelove kopče; kopča se smije moći zakopčati samo kad su svi dijelovi zakvačeni. Na mjestima na kojima su kopča i/ili jezik u dodir s djetetom nijedan dio kopče ne smije biti uži od minimalne širine remena propisane u stavku 7.2.4.1.1. Ovaj se stavak ne primjenjuje na sklopove sigurnosnih pojaseva koji su već homologirani na temelju Pravilnika UN-a br. 16 ili bilo koje ekvivalentne norme na snazi. U slučaju „sustava za držanje za posebne potrebe” samo kopča na osnovnom sustavu za držanje mora ispunjavati zahtjeve iz stavaka od 7.2.1.1. do stavka 7.2.1.9.

7.2.1.2. Kopča, čak i ako nije napeta, mora ostati zakopčana bez obzira na svoj položaj. Mora biti laka za držanje i rukovanje. Mora je biti moguće otvoriti pritiskom na gumb ili sličnu napravu. Površina koja se pritišće za otvaranje kopče, mjerena u položaju efektivnog otkopčavanja projicirana na ravninu okomitu na smjer početnog kretanja gumba, mora imati sljedeće dimenzije: za naprave u kućištu površina ne smije biti manja od 4,5 cm2, a širina manja od 15 mm; za naprave u kućištu površina ne smije biti manja od 2,5 cm2, a širina manja od 10 mm; širina mora biti manja od dvije dimenzije koje čine propisanu površinu i mora se mjeriti okomito na smjer kretanja gumba za otkopčavanje.

7.2.1.3. Površina kopče koja se pritišće za otvaranje mora biti crvene boje. Nijedan drugi dio kopče ne smije biti te boje.

7.2.1.4. Dijete mora biti moguće osloboditi iz sustava za držanje jednom radnjom na jednoj kopči. Za skupine 0 i 0+ dopušteno je ukloniti dijete zajedno s napravama kao što su dječja nosiljka / prijenosna dječja ležaljka / sustavi za držanje prijenosne dječje ležaljke ako se sustav za držanje djeteta može osloboditi otvaranjem najviše dviju kopči.

7.2.1.4.1. Smatra se da povezivanje ramenih remena H-pojasa spojnom stezaljkom ne ispunjava zahtjev za jednom radnjom iz stavka 7.2.1.4.

7.2.1.5. Za skupine II i III kopča mora biti postavljena tako da je dijete koje se nalazi u sustavu za držanje može dohvatiti. Za sve skupine kopča mora biti postavljena tako da su njezina namjena i način rada odmah jasni spasiocima u slučaju opasnosti

7.2.1.6. Otvaranje kopče mora omogućiti da se dijete izvadi iz sustava neovisno o „sjedalu”, „postolju sjedala” ili „štitniku od udarca”, ako su ugrađeni, a, ako sustav ima međunožni remen, on se mora osloboditi otvaranjem te iste kopče.

7.2.1.7. Kopča mora izdržati ispitivanje otpornosti na utjecaj temperature u skladu sa zahtjevima stavka 8.2.8.1. i višestruki rad, a prije dinamičkih ispitivanja iz stavka 8.1.3. mora proći ispitivanje koje se sastoji od 5 000 ±5 ciklusa otvaranja i zatvaranja u uobičajenim uvjetima uporabe.

7.2.1.8. Kopča mora biti ispitana u sljedećim ispitivanjima.

7.2.1.8.1. Ispitivanje pod opterećenjem

7.2.1.8.1.1. Za ovo se ispitivanje upotrebljava sustav za držanje djeteta na kojem je već provedeno dinamičko ispitivanje iz stavka 8.1.3.

7.2.1.8.1.2. Sila potrebna za otvaranje kopče u ispitivanju iz stavka 8.2.1.1. ne smije biti veća od 80 N.

7.2.1.8.2. Ispitivanje bez opterećenja

7.2.1.8.2.1. Za ovo se ispitivanje upotrebljava kopča koja prethodno nije bila izložena opterećenju. Sila potrebna za otvaranje neopterećene kopče u ispitivanjima iz stavka 8.2.1.2. mora biti u rasponu od 40 do 80 N.

7.2.1.9. Čvrstoća

7.2.1.9.1. Tijekom ispitivanja u skladu sa stavkom 8.2.1.3.2. nijedan dio kopče, remena na kopči ili naprave za namještanje ne smije se slomiti niti otkinuti.

7.2.1.9.2. Kopča H-pojasa masenih skupina 0 i 0+ mora izdržati silu od 4 000 N.

7.2.1.9.3. Kopča H-pojasa masene skupine I i više mora izdržati silu od 10 000 N.

7.2.1.9.4. Homologacijsko tijelo može izostaviti ispitivanje čvrstoće kopče ako iz raspoloživih podataka proizlazi da je ispitivanje suvišno.

7.2.2. Naprava za namještanje

7.2.2.1. Raspon namještanja mora biti dovoljan da omogući pravilno namještanje sustava za držanje djeteta za cijelu masenu skupinu za koju je sustav namijenjen i da omogući zadovoljavajuće postavljanje u sve specificirane tipove vozila.

7.2.2.2. Sve naprave za namještanje moraju biti tipa „za brzo namještanje”, osim naprava za namještanje koje se upotrebljavaju kod prve ugradnje sustava za držanje u vozilo, koje mogu biti drugog tipa.

7.2.2.3. Naprave tipa „za brzo namještanje” moraju biti lako dohvatljive kad se u pravilno postavljenom sustavu za držanje djeteta nalazi dijete ili ispitna lutka.

7.2.2.4. Naprava tipa „za brzo namještanje” mora biti lako podesiva prema tjelesnoj građi djeteta. U ispitivanju u skladu sa stavkom 8.2.2.1. sila potrebna za pokretanje naprave s ručnim namještanjem ne smije biti veća od 50 N.

7.2.2.5. Ispituju se dva uzorka naprave za namještanje sustava za držanje djeteta u skladu sa zahtjevima postupka ispitivanja otpornosti na utjecaj temperature iz stavaka 8.2.8.1. i 8.2.3.

7.2.2.5.1. Klizanje remena ne smije biti veće od 25 mm za jednu napravu za namještanje, odnosno 40 mm za sve naprave za namještanje.

7.2.2.6. U ispitivanju u skladu sa stavkom 8.2.2.1. naprava se ne smije slomiti niti otkinuti.

7.2.2.7. Naprava za namještanje ugrađena izravno na sustav za držanje djeteta mora biti sposobna izdržati višestruki rad, a prije dinamičkog ispitivanja iz stavka 8.1.3. mora proći ispitivanje koje se sastoji od 5 000 ±5 ciklusa, kako je određeno u stavku 8.2.7.

7.2.3. Uvlačnici

7.2.3.1. Uvlačnici s automatskim blokiranjem

7.2.3.1.1. Remen sigurnosnog pojasa koji ima uvlačnik s automatskim blokiranjem ne smije se odmotati više od 30 mm između položaja blokiranja. Nakon što se korisnik pojasa nagne natrag, pojas treba ostati u svojem prvobitnom položaju ili se treba automatski vratiti u taj položaj pri sljedećem pomaku korisnika naprijed.

7.2.3.1.2. Ako je uvlačnik dio trbušnog pojasa, uvlačna sila remena ne smije biti manja od 7 N, mjereno na slobodnoj duljini remena između ispitne lutke i uvlačnika u skladu sa stavkom 8.2.4.1. Ako je uvlačnik dio sustava za držanje prsnog koša, uvlačna sila remena ne smije biti manja od 2 N ni veća od 7 N u sličnim mjerenjima. Ako remen prolazi kroz vodilicu ili remenicu, uvlačna se sila mjeri na slobodnoj duljini remena između ispitne lutke i vodilice ili remenice. Ako sigurnosni pojas ima napravu koja ručno ili automatski sprečava potpuno uvlačenje remena, ta naprava ne smije biti aktivna pri mjerenju sile.

7.2.3.1.3. Remen se uzastopno izvlači iz uvlačnika i pušta da se uvuče natrag u uvlačnik u uvjetima iz stavka 8.2.4.2. 5 000 puta. Potom se na uvlačniku provodi ispitivanje otpornosti na utjecaj temperature iz stavka 8.2.8.1. i ispitivanje otpornosti na koroziju iz stavka 8.1.1., a nakon toga ispitivanje otpornosti na prašinu iz stavka 8.2.4.5. Nakon toga uvlačnik mora uspješno proći daljnjih 5 000 ciklusa izvlačenja i uvlačenja. Nakon navedenih ispitivanja uvlačnik mora i dalje ispravno funkcionirati i ispunjavati zahtjeve iz stavaka 7.2.3.1.1. i 7.2.3.1.2.

7.2.3.2. Uvlačnici s blokiranjem u slučaju opasnosti

7.2.3.2.1. U ispitivanju u skladu sa stavkom 8.2.4.3. uvlačnik s blokiranjem u slučaju opasnosti mora ispuniti sljedeće zahtjeve:

7.2.3.2.1.1. mora blokirati kad vrijednost usporenja vozila dosegne 0,45 g;

7.2.3.2.1.2. ne smije blokirati pri ubrzanju remena manjem od 0,8 g, mjereno u smjeru izvlačenja remena;

7.2.3.2.1.3. ne smije blokirati kad mu senzor nije nagnut više od 12° u bilo kojem smjeru od položaja ugradnje koji je odredio proizvođač;

7.2.3.2.1.4. mora blokirati kad mu je senzor nagnut više od 27° u bilo kojem smjeru od položaja ugradnje koji je odredio proizvođač.

7.2.3.2.2. Ako rad uvlačnika ovisi o vanjskom signalu ili izvoru energije, konstrukcijski mora biti riješeno da se uvlačnik automatski blokira u slučaju kvara ili prekida tog signala ili izvora energije.

7.2.3.2.3. Uvlačnik s blokiranjem u slučaju opasnosti s višekratnom osjetljivošću mora ispunjavati prethodno navedene zahtjeve. Uz to, ako je jedan od kriterija osjetljivosti povezan s izvlačenjem remena, uvlačnik mora blokirati pri ubrzanju remena od 1,5 g, mjereno u smjeru izvlačenja remena.

7.2.3.2.4. U ispitivanjima iz stavaka 7.2.3.2.1.1. i 7.2.3.2.3. duljina izvučenog remena prije nego što uvlačnik blokira ne smije biti veća od 50 mm, počevši od duljine odmatanja određene u stavku 8.2.4.3.1. U ispitivanju iz stavka 7.2.3.2.1.2. remen se ne smije blokirati tijekom izvlačenja 50 mm počevši od duljine odmatanja iz stavka 8.2.4.3.1.

7.2.3.2.5. Ako je uvlačnik dio trbušnog pojasa, uvlačna sila remena ne smije biti manja od 7 N, izmjerena na slobodnoj duljini remena između ispitne lutke i uvlačnika u skladu sa stavkom 8.2.4.1. Ako je uvlačnik dio sustava za držanje prsnog koša, uvlačna sila remena ne smije biti manja od 2 N ni veća od 7 N u sličnim mjerenjima. Ako remen prolazi kroz vodilicu ili remenicu, uvlačna se sila mjeri na slobodnoj duljini remena između ispitne lutke i vodilice ili remenice. Ako sigurnosni pojas ima napravu koja ručno ili automatski sprečava potpuno uvlačenje remena, ta naprava ne smije biti aktivna pri mjerenju sile.

7.2.3.2.6. Remen se uzastopno izvlači iz uvlačnika i pušta da se uvuče natrag u uvlačnik u uvjetima iz stavka 8.2.4.2. 40 000 puta. Potom se na uvlačniku provodi ispitivanje otpornosti na utjecaj temperature iz stavka 8.2.8.1. i ispitivanje otpornosti na koroziju iz stavka 8.1.1., a nakon toga ispitivanje otpornosti na prašinu iz stavka 8.2.4.5. Nakon toga uvlačnik mora uspješno proći daljnjih 5 000 ciklusa izvlačenja i uvlačenja (ukupno 45 000 ). Nakon navedenih ispitivanja uvlačnik mora i dalje ispravno funkcionirati i ispunjavati zahtjeve iz stavaka 7.2.3.2.1. i 7.2.3.2.5.

7.2.4. Remeni

7.2.4.1. Širina

7.2.4.1.1. Najmanja širina remena sustava za držanje djeteta koji su u dodiru s ispitnom lutkom mora biti 25 mm za skupine 0, 0+ i I, odnosno 38 mm za skupine II i III. Tu se širinu mjeri tijekom ispitivanja prekidne čvrstoće remena iz stavka 8.2.5.1. bez zaustavljanja ispitne naprave i pod opterećenjem koje odgovara 75 % prekidne čvrstoće remena.

7.2.4.2. Čvrstoća nakon kondicioniranja na sobnoj temperaturi

7.2.4.2.1. Na dva uzorka remena kondicionirana u skladu sa stavkom 8.2.5.2.1. prekidno opterećenje remena određuje se postupkom iz stavka 8.2.5.1.2.

7.2.4.2.2. Razlika između prekidnih opterećenja dvaju uzoraka ne smije za više od 10 % prelaziti veću vrijednost izmjerenih opterećenja.

7.2.4.3. Čvrstoća nakon posebnog kondicioniranja

7.2.4.3.1. Na dva uzorka remena kondicionirana u skladu s jednom od odredaba stavka 8.2.5.2. (osim stavka 8.2.5.2.1.) prekidno opterećenje remena ne smije biti manje od 75 % prosječnog opterećenja određenog u ispitivanju iz stavka 8.2.5.1.

7.2.4.3.2. Uz to, prekidno opterećenje ne smije biti manje od 3,6 kN za sustave skupina 0, 0+ i I, 5 kN za sustave skupine II te 7,2 kN za sustave skupine III.

7.2.4.3.3. Homologacijsko tijelo može izostaviti jedno ili više ispitivanja ako je iz sastava materijala ili dostupnih podataka vidljivo da su ta ispitivanja suvišna.

7.2.4.3.4. Postupak kondicioniranja abrazijom tipa 1., opisan u stavku 8.2.5.2.6., izvodi se samo ako ispitivanje mikroklizanjem, definirano u stavku 8.2.3., daje rezultat koji za više od 50 % prelazi graničnu vrijednost iz stavka 7.2.2.5.1.

7.2.4.4. Kroz naprave za namještanje, kopče ili sidrišne točke ne smije biti moguće izvući cijeli remen.

7.2.5. Blokirna naprava

7.2.5.1. Blokirna naprava mora biti trajno pričvršćena na sustav za držanje djeteta.

7.2.5.2. Blokirna naprava ne smije utjecati na trajnost sigurnosnog pojasa za odrasle osobe. Mora se ispitati njezina otpornost na utjecaj temperature ispitivanjem iz stavka 8.2.8.1.

7.2.5.3. Blokirna naprava ne smije sprečavati da se dijete brzo oslobodi iz sustava.

7.2.5.4. Blokirne naprave razreda A

Nakon ispitivanja u skladu sa stavkom 8.2.6.1. klizanje remena ne smije biti veće od 25 mm.

7.2.5.5. Blokirne naprave razreda B

Nakon ispitivanja u skladu sa stavkom 8.2.6.2. klizanje remena ne smije biti veće od 25 mm.

7.2.6. Specifikacije ISOFIX pričvrsnih dijelova

ISOFIX pričvrsni dijelovi i indikatori zakopčanosti moraju moći izdržati višestruk rad, a prije dinamičkih ispitivanja iz stavka 8.1.3. moraju proći ispitivanje koje se sastoji od 2 000 ±5 ciklusa otvaranja i zatvaranja u uobičajenim uvjetima uporabe.

7.2.7. ISOFIX pričvrsni dijelovi moraju imati mehanizam za blokiranje koji ispunjava zahtjeve iz točaka (a) i (b):

(a) za otpuštanje mehanizma za blokiranje cijelog sustava moraju biti potrebne dvije uzastopne radnje, pri čemu prva mora biti aktivno izvođena u trenutku pokretanja druge; ili

(b) u ispitivanju iz stavka 8.2.9. sila potrebna za otvaranje ISOFIX pričvrsnog dijela mora biti najmanje 50 N.

8. OPIS ISPITIVANJA ( 4 )

8.1. Ispitivanja sastavljenog sustava za držanje

8.1.1. Korozija

8.1.1.1. Metalni dijelovi sustava za držanje djeteta postavljaju se u ispitnu komoru kako je određeno u Prilogu 4. Ako sustav za držanje djeteta ima uvlačnik, remen se mora izvući do pune duljine umanjene za 100 ±3 mm. Osim kratkih prekida koji mogu biti potrebni, na primjer radi provjere i dodavanja slane otopine, ispitivanje traje kontinuirano 50 ±0,5 sati.

8.1.1.2. Nakon završetka ispitivanja metalni se dijelovi sustava za držanje djeteta oprezno ispiru ili potapaju u čistoj, tekućoj vodi temperature ne više od 38 °C kako bi se odstranile sve naslage soli koje su se mogle formirati te se potom suše 24 ±1 sati na sobnoj temperaturi od 18 do 25 °C prije pregleda u skladu sa stavkom 7.1.1.2.

8.1.2. Prevrtanje

8.1.2.1. Ispitna lutka mora biti opremljena jednim od uređaja za primjenu opterećenja, prema potrebi, kako su opisani u Prilogu 23. Ispitna lutka postavlja se u sustav za držanje pričvršćen u skladu s ovim Pravilnikom i uputama proizvođača i s normalnom labavošću prema stavku 8.1.3.6., koja se jednako primjenjuje na sve sustave.

8.1.2.2. Sustav za držanje pričvršćuje se na ispitno sjedalo ili sjedalo vozila. Cijelo se sjedalo zaokreće oko horizontalne osi koja se nalazi u središnjoj uzdužnoj ravnini sjedala kroz kut od 540° ±5° brzinom 2–5 stupnjeva u sekundi i zaustavlja u tom položaju. Za potrebe ovog ispitivanja sustavi namijenjeni za uporabu u određenim vozilima mogu se pričvrstiti za ispitno sjedalo opisano u Prilogu 6.

8.1.2.3. Uređajem za primjenu opterećenja opisanim u Prilogu 23. lutku se u tom statičnom preokrenutom položaju optereti masom jednakoj četverostrukoj masi lutke, uz dopušteno odstupanje od ±5 % u odnosu na nazivnu masu lutke iz Priloga 8., vertikalno prema dolje u ravnini okomitoj na os zakretanja. Opterećenje se primjenjuje postupno na kontroliran način brzinom ne većom od gravitacijskog ubrzanja ili 400 mm/min. Najveće propisano opterećenje mora se održavati 30 s (raspon s uračunanim dopuštenim odstupanjem 30-35 s).

8.1.2.4. Opterećenje se smanjuje brzinom od najviše 400 mm/min i mjeri se pomicanje.

8.1.2.5. Cijeli se sustav zakreće za 180° kako bi se vratio u početni položaj.

8.1.2.6. Taj se ispitni ciklus ponavlja, ali sa zakretanjem u suprotnom smjeru. Postupak se zatim ponavlja u oba smjera vrtnje, pri čemu se os vrtnje u horizontalnoj ravnini zakrene za 90° u odnosu na os iz prethodnih ispitivanja.

8.1.2.7. Ta se ispitivanja provode uz uporabu najmanje i najveće ispitne lutke skupina za koje je sustav za držanje namijenjen.

Ni u jednom trenutku tijekom ispitnog ciklusa nije dopušteno nikakvo namještanje lutke ili sustava za držanje djeteta.

8.1.3. Dinamička ispitivanja

8.1.3.1. Ispitivanja na ispitnim kolicima i ispitnom sjedalu

8.1.3.1.1. Sustav za držanje okrenut naprijed

8.1.3.1.1.1. Ispitna kolica i ispitno sjedalo koji se upotrebljavaju za dinamičko ispitivanje moraju ispunjavati zahtjeve iz Priloga 6. ovom Pravilniku, a postupak namještanja za dinamičko ispitivanje sudarom mora biti u skladu s Prilogom 21.

8.1.3.1.1.2. Ispitna kolica moraju tijekom usporenja ili ubrzanja zadržati horizontalni položaj.

8.1.3.1.1.3. Naprave za ispitivanje usporenja ili ubrzanja

Podnositelj zahtjeva može odabrati jednu od naprava u nastavku.

8.1.3.1.1.3.1. Naprava za ispitivanje usporenja

Usporenje ispitnih kolica postiže se napravom koja je propisana u Prilogu 6. ovom Pravilniku ili drugom napravom koja daje ekvivalentne rezultate. Ta naprava mora ispunjavati zahtjeve za radni učinak iz stavka 8.1.3.4. ovog Pravilnika.

Za čeoni udar ispitna kolica moraju biti tako pogonjena da je na početku ispitivanja njihova brzina 50 (raspon s uračunanim dopuštenim odstupanjem 48-50 km/h), a krivulja ubrzanja unutar iscrtkanog područja grafikona u Dodatku 1. Prilogu 7. Za udar straga ispitna kolica moraju biti tako pogonjena da je na početku ispitivanja njihova brzina 50 km/h (raspon s uračunanim dopuštenim odstupanjem 30-32 km/h), a krivulja ubrzanja unutar iscrtkanog područja grafikona u Dodatku 2. Prilogu 7.

Ako je u prethodnim ispitivanjima brzina bila veća i/ili ako je ubrzanje bilo iznad gornje granice iscrtkanog područja, smatra se da zadovoljava svako ispitivanje u kojem je sustav za držanje djeteta ispunio ispitne zahtjeve.

Smatra se da ispitivanja provedena s nižim ubrzanjem zadovoljavaju samo ako zbirno razdoblje u kojem je krivulja ubrzanja bila ispod donje granice iscrtkanog područja nije dulje od 3 ms.

Da bi ispunila prethodne zahtjeve, tehnička služba mora koristiti masu ispitnih kolica (opremljenih sjedalom) koja je veća od 380 kg, kako je određeno u stavku 1. Priloga 6.

8.1.3.1.1.3.2. Naprava za ispitivanje ubrzanja

Uvjeti za dinamičko ispitivanje

Za čeoni udar ispitna kolica moraju biti tako podignuta da je tijekom ispitivanja njihova ukupna promjena brzine ΔV 52 km/h (raspon s uračunanim dopuštenim odstupanjem 50-52 km/h), a krivulja ubrzanja unutar iscrtkanog područja grafa u Dodatku 1. Prilogu 7. i ostaje iznad dijela definiranog koordinatama (5 g, 10 ms) i (9 g, 20 ms). Početak udara (T0) definiran je u skladu s normom ISO 17373 za razinu ubrzanja od 0,5 g. Za udar straga ispitna kolica moraju biti tako podignuta da je tijekom ispitivanja njihova ukupna promjena brzine ΔV 32 km/h (raspon s uračunanim dopuštenim odstupanjem 32-34 km/h), a krivulja ubrzanja unutar iscrtkanog područja grafa u Dodatku 2. Prilogu 7. i ostaje iznad dijela definiranog koordinatama (5 g, 5 ms) i (10 g, 10 ms). Početak udara (T0) definiran je u skladu s normom ISO 17373 za razinu ubrzanja od 0,5 g.

Iako su prethodno navedeni zahtjevi ispunjeni, tehnička služba mora koristiti masu ispitnih kolica (opremljenih sjedalom) koja je veća od 380 kg, kako je određeno u stavku 1. Priloga 6.

Međutim, ako je u prethodnim ispitivanjima brzina bila veća i/ili ako je krivulja ubrzanja bila iznad gornje granice iscrtkanog područja, smatra se da zadovoljava svako ispitivanje u kojem je sustav za držanje djeteta ispunio zahtjeve.

8.1.3.1.1.4. Mjeri se sljedeće:

8.1.3.1.1.4.1. brzina kolica neposredno uoči udara (samo za saonice za usporenje potrebne za izračunavanje zaustavnog puta);

8.1.3.1.1.4.2. zaustavni put (samo za saonice za usporenje), koji se može izračunati dvostrukim integriranjem zabilježenog usporenja saonica;

8.1.3.1.1.4.3. pomak glave ispitne lutke u vertikalnoj i vodoravnoj ravnini za skupine I, II i III, a za skupine 0 i 0+ pomak ispitne lutke ne uzimajući u obzir udove;

8.1.3.1.1.4.4. usporenje prsnoga koša u tri međusobno okomita smjera, osim kod lutke novorođenčeta;

8.1.3.1.1.4.5. svi vidljivi znakovi prodora u abdominalnom plastelinskom umetku (vidjeti stavak 7.1.4.3.1.), osim kod lutke novorođenčeta;

8.1.3.1.1.4.6. ubrzanje ili usporenje kolica tijekom najmanje prvih 300 ms.

8.1.3.1.1.5. Nakon udara sustav za držanje djeteta vizualno se pregledava bez otvaranja kopče kako bi se utvrdilo je li došlo do kvara ili lomova.

8.1.3.1.2. Sustav za držanje okrenut natrag

8.1.3.1.2.1. Ispitno sjedalo zaokreće se za 180° kad se ispituje u skladu sa zahtjevima za ispitivanje udarom straga.

8.1.3.1.2.2. Za ispitivanje sustava za držanje djeteta okrenutog natrag namijenjenog za uporabu na prednjim sjedištima, ploču s instrumentima oponaša kruta šipka pričvršćena na ispitna kolica tako da sustav za držanje djeteta apsorbira svu energiju.

8.1.3.1.2.3. Uvjeti usporenja moraju ispunjavati zahtjeve iz stavka 8.1.3.1.1.3.1.

Uvjeti ubrzanja moraju ispunjavati zahtjeve iz stavka 8.1.3.1.1.3.2.

8.1.3.1.2.4. Mjerenja koja treba napraviti slična su onima iz stavaka od 8.1.3.1.1.4. do 8.1.3.1.1.4.6.

8.1.3.2. Ispitivanje na ispitnim kolicima i nadogradnji vozila

8.1.3.2.1. Sustav za držanje okrenut naprijed

8.1.3.2.1.1. Način učvršćivanja vozila tijekom ispitivanja ne smije biti takav da ojača sidrišta sjedala vozila, sidrišta sigurnosnih pojasa za odrasle osobe ni bilo koje drugo dodatno sidrište potrebno za pričvršćivanje sustava za držanje djeteta ili da smanji normalnu deformaciju konstrukcije vozila. Nije dopuštena prisutnost nijednog dijela vozila koji bi ograničavanjem pomicanja ispitne lutke tijekom ispitivanja smanjio opterećenje kojem je izložen sustav za držanje djeteta. Uklonjeni dijelovi konstrukcije vozila smiju biti nadomješteni dijelovima jednake čvrstoće pod uvjetom da ti dijelovi ne sprečavaju slobodno kretanje ispitne lutke.

8.1.3.2.1.2. Naprava za pričvršćivanje smatra se zadovoljavajućom ako ne utječe na područje koje se proteže cijelom širinom konstrukcije te ako vozilo ili konstrukciju blokira ili učvršćuje sprijeda na udaljenosti od najmanje 500 mm od sidrišta sustava za držanje. Konstrukcija na stražnjoj strani učvršćuje se na dovoljnoj udaljenosti iza sidrišta da se ispune svi zahtjevi iz stavka 8.1.3.2.1.1.

8.1.3.2.1.3. Sjedalo vozila i sustav za držanje djeteta ugrađuju se i namještaju u položaj koji tehnička služba koja provodi homologacijska ispitivanja smatra najnepovoljnijim s obzirom na čvrstoću, a koji je primjenjiv za postavljanje ispitne lutke u vozilo. U izvješće se upisuje položaj naslona sjedala vozila i sustava za držanje djeteta. Ako se naslonu sjedala vozila može namještati nagib, mora ga se blokirati prema uputama proizvođača ili, ako nema takvih uputa, u stvarnom nagibu naslona sjedala što bližem 25°.

8.1.3.2.1.4. Osim ako u uputama za ugradnju i uporabu nije navedeno drukčije, prednje se sjedalo stavlja u krajnji prednji položaj koji se uobičajeno upotrebljava za sustave za držanje djeteta namijenjene za prednja sjedišta odnosno u krajnji stražnji položaj koji se uobičajeno upotrebljava za sustave za držanje djeteta namijenjene za stražnja sjedišta.

8.1.3.2.1.5. Uvjeti usporenja moraju ispuniti zahtjeve iz stavka 8.1.3.4. Kao ispitno sjedalo upotrebljava se sjedalo stvarnog vozila.

8.1.3.2.1.6. Mjeri se sljedeće:

8.1.3.2.1.6.1. brzina kolica neposredno uoči udara (samo za saonice za usporenje, potrebno za izračunavanje zaustavnog puta);

8.1.3.2.1.6.2. zaustavni put (samo za saonice za usporenje), koji se može izračunati dvostrukim integriranjem zabilježenog usporenja saonica;

8.1.3.2.1.6.3. svaki dodir glave ispitne lutke s unutrašnjošću nadogradnje vozila;

8.1.3.2.1.6.4. usporenje prsnoga koša u tri međusobno okomita smjera, osim za ispitnu lutku novorođenčeta;

8.1.3.2.1.6.5. svi vidljivi znakovi prodora u abdominalnom plastelinskom umetku (vidjeti stavak 7.1.4.3.1.), osim za ispitnu lutku novorođenčeta,

8.1.3.2.1.6.6. ubrzanje ili usporenje kolica i nadogradnje vozila tijekom najmanje prvih 300 ms.

8.1.3.2.1.7. Nakon udara sustav za držanje djeteta vizualno se pregledava bez otvaranja kopče kako bi se utvrdilo je li došlo do ikakvog kvara.

8.1.3.2.2. Sustav za držanje okrenut natrag

8.1.3.2.2.1. Za ispitivanja udarom straga nadogradnja vozila zaokreće se za 180° na ispitnim kolicima.

8.1.3.2.2.2. Primjenjuju se isti zahtjevi kao za čeoni udar.

8.1.3.3. Ispitivanje s potpunim vozilom

8.1.3.3.1. Uvjeti usporenja moraju ispunjavati zahtjeve iz stavka 8.1.3.4.

8.1.3.3.2. Postupak za ispitivanje čeonim udarom propisan je u Prilogu 9. ovom Pravilniku.

8.1.3.3.3. Postupak za ispitivanje udarom straga propisan je u Prilogu 10. ovom Pravilniku.

8.1.3.3.4. Mjeri se sljedeće:

8.1.3.3.4.1. brzina vozila/udarnog tijela neposredno prije udara;

8.1.3.3.4.2. bilo koji dodir glave ispitne lutke (ako je lutka iz skupine 0, ne uzimaju se u obzir udovi) s unutrašnjošću vozila;

8.1.3.3.4.3. ubrzanje prsnoga koša u tri međusobno okomita smjera, osim za ispitnu lutku novorođenčeta;

8.1.3.3.4.4. svi vidljivi znakovi prodora u abdominalnom plastelinskom umetku (vidjeti stavak 7.1.4.3.1.), osim za ispitnu lutku novorođenčeta.

8.1.3.3.5. Ako se prednjim sjedalima može namještati nagib, mora ih se blokirati prema uputama proizvođača ili, ako nema takvih uputa, u stvarnom nagibu naslona sjedala što bližem 25°.

8.1.3.3.6. Nakon udara sustav za držanje djeteta vizualno se pregledava bez otvaranja kopče kako bi se utvrdilo je li došlo do kvara ili lomova.

8.1.3.4. Uvjeti za dinamička ispitivanja zbirno su prikazani u tablici u nastavku:







ČEONI UDAR UDAR STRAGA Ispitivanje Sustav za držanje Brzina (km/h) Ispitni impuls Zaustavni put tijekom ispitivanja (mm) Brzina (km/h) Ispitni impuls Zaustavni put tijekom ispitivanja (mm) Ispitna kolica s ispitnim sjedalom Okrenut naprijed okrenut naprijed, univerzalni, poluuniverzalni ili za ograničenu uporabu (*1) 50 (raspon s uračunanim dopuštenim odstupanjem 48-50 km/h) 1 650 ±50 – – – Okrenut natrag okrenut naprijed, univerzalni, poluuniverzalni ili za ograničenu uporabu (*2) 50 (raspon s uračunanim dopuštenim odstupanjem 48-50 km/h) 1 650 ±50 30 (raspon s uračunanim dopuštenim odstupanjem 30-32 km/h) 2 275 ±25 Nadogradnja vozila na ispitnim kolicima Okrenut naprijed (*1) 50 (raspon s uračunanim dopuštenim odstupanjem 48-50 km/h) 1 ili 3 650 ±50 – – – Okrenut natrag (*2) 50 (raspon s uračunanim dopuštenim odstupanjem 48-50 km/h) 1 ili 3 650 ±50 30 (raspon s uračunanim dopuštenim odstupanjem 30-32 km/h) 2 ili 4 275 ±25 Ispitivanje potpunog vozila sa zaprekom Okrenut naprijed 50 (raspon s uračunanim dopuštenim odstupanjem 48-50 km/h) 3 nije određeno – – – Okrenut natrag 50 (raspon s uračunanim dopuštenim odstupanjem 48-50 km/h) 3 nije određeno 30 (raspon s uračunanim dopuštenim odstupanjem 30-32 km/h) 4 nije određeno ( *1 ) Tijekom umjeravanja zaustavni put treba biti 650 ±30 mm. ( *2 ) Tijekom umjeravanja zaustavni put treba biti 275 ±20 mm. Napomena: Svi sustavi za držanje djeteta skupina 0 i 0+ ispituju se u uvjetima za „sustave okrenute natrag” za ispitivanje čeonim udarom i udarom straga. Legenda: Ispitni impuls br. 1 – kako je propisano u Prilogu 7. – čeoni udar. Ispitni impuls br. 2 – kako je propisano u Prilogu 7. – udar straga. Ispitni impuls br. 3 – impuls usporenja čeono udarenog vozila Ispitni impuls br. 4 – impuls usporenja vozila udarenog straga

8.1.3.5. Sustavi za držanje djeteta koji podrazumijevaju uporabu dodatnih sidrišta

8.1.3.5.1. Na sustavima za držanje djeteta za uporabu u skladu sa stavkom 2.1.2.3. i koji podrazumijevaju uporabu dodatnih sidrišta ispitivanje čeonim udarom provodi se u skladu sa stavkom 8.1.3.4. na sljedeći način.

8.1.3.5.2. Za sustave s kratkim gornjim remenima za pričvršćivanje na stražnju policu vozila konfiguracija gornjih sidrišta na ispitnim kolicima propisana je u Dodatku 3. Prilogu 6.

8.1.3.5.3. Za sustave s dugim gornjim remenima za pričvršćivanje u vozilima koja nemaju krutu stražnju policu i kod kojih su gornji pričvrsni remeni pričvršćeni na pod vozila sidrišta na ispitnim kolicima propisana su u Dodatku 3. Prilogu 6.

8.1.3.5.4. Za sustave namijenjene za uporabu u obje konfiguracije provode se ispitivanja propisana u stavcima 8.1.3.5.2. i 8.1.3.5.3., pri čemu se u ispitivanjima koja se provode u skladu sa zahtjevima iz stavka 8.1.3.5.3. upotrebljava samo teža lutka.

8.1.3.5.5. Za sustave okrenute natrag konfiguracija donjih sidrišta na ispitnim kolicima propisana je u Dodatku 3. Prilogu 6.

8.1.3.5.6. Za prijenosne dječje ležaljke koje upotrebljavaju dodatne remene koji su pričvršćeni na dva sigurnosna pojasa za odrasle osobe, pri čemu se prijenos opterećenja primjenjuje izravno preko sigurnosnog pojasa za odrasle osobe na donje sidrište sigurnosnog pojasa za odrasle osobe, sidrište na ispitnim kolicima propisano je u stavku 7. Dodatka 3. Priloga 6. (A1, B1). Postavljanje na ispitnu napravu propisano je u napomeni 5. Priloga 21. Taj sustav mora raditi ispravno čak i kad sigurnosni pojasevi za odrasle osobe nisu zakopčani, a sustav se smatra univerzalnim ako ispunjava zahtjeve iz stavka 6.1.8.

8.1.3.6. Ispitne lutke

8.1.3.6.1. Sustavi za držanje djeteta i lutke moraju biti postavljeni tako da su ispunjeni zahtjevi iz stavka 8.1.3.6.3.

8.1.3.6.2. Sustavi za držanje djeteta ispituju se pomoću lutaka propisanih u Prilogu 8. ovom Pravilniku.

8.1.3.6.3. Postavljanje ispitne lutke

8.1.3.6.3.1. Ispitna lutka postavlja se tako da između stražnje strane lutke i sustava za držanje postoji razmak. Kod prijenosnih dječjih ležaljki ispitna lutka postavlja se ispružena u vodoravni položaj, što bliže središnjoj osi prijenosne dječje ležaljke.

8.1.3.6.3.2. Dječje sjedalo postavlja se na ispitno sjedalo.

Ispitna lutka postavlja se u dječje sjedalo.

Za sustave za držanje djeteta ili remene koji su izravno povezani na uvlačnik ili na sigurnosni pojas s tri sidrišne točke za odrasle osobe, a u kojima nema blokirne naprave ili nekog drugog sustava koji može blokirati uvlačnik:

(a) remen se postavlja u skladu s uputama proizvođača;

(b) pričvršćivanje dječjeg sjedala na ispitno sjedalo dovršava se u skladu s Prilogom 21. ovom Pravilniku.

Za sve druge sustave za držanje djeteta:

(a) između lutke i naslona sjedala postavlja se ploča sa šarkama ili slična savitljiva naprava debljine 2,5 cm, širine 6 cm i duljine jednake visini ramena (u sjedećem položaju, Prilog 8.) umanjene za visinu središta kuka (u sjedećem položaju, u Prilogu 8. to je visina zakoljenog mišića uvećana za pola visine bedra lutke u sjedećem položaju) koje odgovaraju veličini lutke koja se ispituje. Oblik ploče mora što bolje pratiti oblik sjedala, a njezin donji dio mora biti u visini kuka ispitne lutke;

(b) pojas se namješta prema uputama proizvođača, ali sa silom zatezanja koja je za 250 ±25 N veća od sile potrebne za namještanje, s kutom otklona remena u odnosu na napravu za namještanje od 45 ±5° ili, alternativno, vrijednosti prema proizvođačevim specifikacijama;

(c) pričvršćivanje dječjeg sjedala na ispitno sjedalo dovršava se u skladu s Prilogom 21. ovom Pravilniku.

(d) savitljiva se naprava uklanja.

8.1.3.6.3.3. Uzdužna ravnina koja prolazi središnjom osi ispitne lutke postavlja se na sredinu između dva donja sidrišta sigurnosnih pojasa, pri čemu se mora uzeti u obzir stavak 8.1.3.2.1.3. Kod sustava za držanje d